(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Η΄

Πέμπτη 13 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Ι. Κεφαλογιάννη και Μ. Αντωνίου, σελ.
2. Ανακοινώνεται ότι τη συνεδρίαση παρακολουθούν μαθητές από το 8ο Δημοτικό Σχολείο Παλαιού Φαλήρου, το 6ο Γυμνάσιο Χαϊδαρίου, επισκέπτες από το Κέντρο Ημέρας Ψυχικής Υγιεινής Πειραιά, από τον Σύλλογο Γονέων Υποστηριζόμενης Διαβίωσης "Το Πέταγμα" στην Αγία Παρασκευή Αττικής και μαθητές από το 99ο Δημοτικό Σχολείο Αθήνας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 14 Οκτωβρίου 2016, σελ.
3. Συζήτηση επικαίρων ερωτήσεων:
 α) Προς τον Υπουργό Εσωτερικών και Διοικητικής Ανασυγκρότησης, σχετικά με τη λήξη αδικαιολόγητης «ομηρίας» των εργαζόμενων του Δήμου Ηρακλείου οι οποίοι κρίθηκαν επιτυχόντες μέσω διαγωνισμών ΑΣΕΠ, σελ.
 β) Προς τον Υπουργό Ναυτιλίας και Νησιωτικής Πολιτικής:
 i. σχετικά με τα αναπάντητα ερωτήματα για την τραγωδία στην Αίγινα, σελ.
 ii. σχετικά με το μέλλον της Πλοηγικής Υπηρεσίας, σελ.
 γ) Προς τον Υπουργό Αγροτικής Ανάπτυξης και Τροφίμων:
 i. σχετικά με την παραχώρηση στον Δήμο Κέρκυρας του κτηρίου που στεγάζεται ο Δ' Δημοτικός Παιδικός Σταθμός, σελ.
 ii. σχετικά με τη μη καταβολή αποζημιώσεων των ροδακινοπαραγωγών του Δ' Διαμερίσματος του Νομού Πέλλας και της ευρύτερης περιοχής από το ρωσικό εμπάργκο, σελ.
 iii. σχετικά με τη στήριξη και την ανάπτυξη της σηροτροφίας στο Σουφλί, σελ.
 δ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το «πάγωμα» των ληξιπρόθεσμων οφειλών σε ΟΑΕΕ και ΕΤΑΑ, σελ.
 ε) Προς τον Υπουργό Υποδομών, Μεταφορών και Δικτύων, σχετικά με την ακύρωση δημοπράτησης του δρόμου Πατρών-Πύργου, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΒΑΚΗ Φ. , σελ.
ΒΕΡΝΑΡΔΑΚΗΣ Χ. , σελ.
ΔΗΜΟΣΧΑΚΗΣ Α. , σελ.
ΔΡΙΤΣΑΣ Θ. , σελ.
ΚΕΓΚΕΡΟΓΛΟΥ Β. , σελ.
ΚΕΔΙΚΟΓΛΟΥ Σ. , σελ.
ΚΟΥΖΗΛΟΣ Ν. , σελ.
ΠΕΤΡΟΠΟΥΛΟΣ Α. , σελ.
ΣΑΧΙΝΙΔΗΣ Ι. , σελ.
ΣΠΙΡΤΖΗΣ Χ. , σελ.
ΣΥΝΤΥΧΑΚΗΣ Ε. , σελ.
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ H΄

Πέμπτη 13 Οκτωβρίου 2016

Αθήνα, σήμερα στις 13 Οκτωβρίου 2016, ημέρα Πέμπτη και ώρα 9.32΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής, κ. Ιωάννη Σαρακιώτη, Βουλευτή Φθιώτιδας, τα ακόλουθα:

ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 14 Οκτωβρίου 2016

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 75/11-10-2016 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Αγροτικής Ανάπτυξης και Τροφίμων, σχετικά με την αναβάθμιση της Γεωργικής Σχολής Μεσσαράς στο Νομό Ηρακλείου.

2. Η με αριθμό 63/10-10-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Παιδείας Έρευνας και Θρησκευμάτων, σχετικά με την απαξίωση της Ρόδου από την ακύρωση της ίδρυσης του Τμήματος Διοίκησης Τουρισμού με έδρα τη Ρόδο και αγγλόφωνων τμημάτων τουριστικών σπουδών που θα απευθύνονται σε αλλοδαπούς φοιτητές με δίδακτρα.

3. Η με αριθμό 59/10-10-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου–Χρυσή Αυγή κ. Ελένης Ζαρούλια προς τον Υπουργό Οικονομίας, Ανάπτυξης και Τουρισμού σχετικά με τη μείωση της εθνικά κυρίαρχης απονομής δικαιοσύνης μέσω της επικύρωσης της συμφωνίας CETA μεταξύ Καναδά και Ε.Ε.

4. Η με αριθμό 67/10-10-2016 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ–ΔΗΜΑΡ κ. Χαράς Κεφαλίδου προς τον Υπουργό Πολιτισμού και Αθλητισμού, σχετικά με τη νέα διάρρηξη στο Θεατρικό Μουσείο.

5. Η με αριθμό 82/11-10-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Έρευνας και Θρησκευμάτων, σχετικά με την αντιμετώπιση των προβλημάτων στα επαγγελματικά λύκεια της χώρας.

6. Η με αριθμό 79/11-10-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Περιβάλλοντος και Ενέργειας, σχετικά με την ανάπλαση του ρέματος Πικροδάφνης στον Νομό Αττικής.

7. Η με αριθμό 80/11-10-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με τους αναλογικούς ασύρματους της Ελληνικής Αστυνομίας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 76/11-10-2016 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Αγροτικής Ανάπτυξης και Τροφίμων, σχετικά με την ενίσχυση των παραγωγών πράσινης ελιάς του Νομού Χαλκιδικής.

2. Η με αριθμό 64/10-10-2016 επίκαιρη ερώτηση του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εσωτερικών και Διοικητικής Ανασυγκρότησης, σχετικά με τις νέες καταγγελίες του πρώην γενικού γραμματέα πρώτης υποδοχής κ. Οδυσσέα Βουδούρη που απαιτούν άμεσες απαντήσεις.

3. Η με αριθμό 60/10-10-2016 επίκαιρη ερώτηση του Βουλευτή Ευβοίας του Λαϊκού Συνδέσμου–Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με τη διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο.

4. Η με αριθμό 68/10-10-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Εθνικής Άμυνας, σχετικά με την απαξίωση των Ελληνικών Αμυντικών Συστημάτων.

5. Η με αριθμό 83/11-10-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Αγροτικής Ανάπτυξης και Τροφίμων και Οικονομικών, σχετικά με την αποζημίωση των πληγέντων από τις καταστροφές των ελαιόδεντρων στην πυρκαγιά στον Νομό Λάρισας.

6. Η με αριθμό 81/11-10-2016 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εσωτερικών και Διοικητικής Ανασυγκρότησης, σχετικά με την προσθήκη και τη μοριοδότηση γνώσης της νοηματικής γλώσσας στις προσλήψεις μέσω ΑΣΕΠ.

7. Η με αριθμό 69/10-10-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας, Ανάπτυξης και Τουρισμού, σχετικά με την πρόταση–«ανάσα» για τα κόκκινα δάνεια.

8. Η με αριθμό 30/4-10-2016 επίκαιρη ερώτηση της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον Υπουργό Περιβάλλοντος και Ενέργειας, σχετικά με την αναστολή λειτουργίας του καταστήματος πωλήσεων ΔΕΗ Σαλαμίνας από την 1-10-2016.

9. Η με αριθμό 21/3-10-2016 επίκαιρη ερώτηση του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Οικονομίας, Ανάπτυξης και Τουρισμού, σχετικά με την επαναφορά της ενιαίας τιμής βιβλίου.

10. Η με αριθμό 34/4-10-2016 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του έργου της τηλεθέρμανσης Φλώρινας.

11. Η με αριθμό 23/3-10-2016 επίκαιρη ερώτηση του Βουλευτή Επικρατείας του Λαϊκού Συνδέσμου–Χρυσή Αυγή κ. Χρήστου Παππά προς τον Υπουργό Εξωτερικών, σχετικά με την ενέργεια εθνικής μειοδοσίας η απουσία ελληνικής σημαίας σε συνάντηση του Πρωθυπουργού με τον Πρόεδρο της Τουρκίας.

12. Η με αριθμό 26/3-10-2016 επίκαιρη ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Υγείας, σχετικά με την διαδικασία επιλογής διευθυντών στο Εθνικό Σύστημα Υγείας (ΕΣΥ).

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η έκτη με αριθμό 47/6-10-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών και Διοικητικής Ανασυγκρότησης, σχετικά με τον σχεδιασμό για την προστασία του δημόσιου χώρου στο κέντρο της Αθήνας, δεδομένου ότι τα κρούσματα βανδαλισμού συνεχίζονται, δεν θα συζητηθεί λόγω απουσίας του αρμοδίου Υπουργού κ. Τόσκα.

Επίσης, η έβδομη με αριθμό 46/5-10-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Υποδομών, Μεταφορών και Δικτύων, σχετικά με την ανάγκη ανασχεδιασμού των δρομολογίων της «ΤΡΑΙΝΟΣΕ» για την κάλυψη της Πελοποννήσου, δεν θα συζητηθεί, γιατί η κ. Χρυσοβελώνη είναι στο εξωτερικό.

Δεν θα συζητηθούν και θα επαναπροσδιοριστούν για συζήτηση οι εξής επίκαιρες ερωτήσεις:

Η πέμπτη με αριθμό 56/10-10-2016 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Παιδείας, Έρευνας και Θρησκευμάτων, σχετικά με την έλλειψη διδακτικού προσωπικού στο ΤΕΙ της Αθήνας, λόγω ανειλημμένων υποχρεώσεων της Αναπληρώτριας Υπουργού Παιδείας Έρευνας και Θρησκευμάτων κ. Αναγνωστοπούλου.

Ομοίως, η τέταρτη με αριθμό 55/10-10-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ– ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στο Ελληνικό Ανοικτό Πανεπιστήμιο.

Επίσης, η πρώτη με αριθμό 54/10-10-2016 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας, Ανάπτυξης και Τουρισμού, σχετικά με την εισαγωγή πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό, δεν θα συζητηθεί λόγω ανειλημμένων υποχρεώσεων της Αναπληρώτριας Υπουργού Οικονομίας, Ανάπτυξης και Τουρισμού κ. Κουντουρά.

Η δεύτερη με αριθμό 50/6-10-2016 επίκαιρη ερώτηση δεύτερου κύκλου του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Επικρατείας, σχετικά με το νομικό καθεστώς κυπριακής εταιρείας που συμμετέχει στο μετοχολόγιο της «Η ΑΥΓΗ Α.Ε.», δεν θα συζητηθεί λόγω ανειλημμένων υποχρεώσεων του Υπουργού Επικρατείας κ. Παππά.

Επίσης, η με αριθμό 45/5-10-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοκοικονόμου προς τον Υπουργό Υγείας, σχετικά με τις σοβαρότατες ελλείψεις προσωπικού και χρηματοδότησης στο Εθνικό Κέντρο Αποκατάστασης, δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Πολάκη.

Τέλος, δεν θα συζητηθεί η όγδοη με αριθμό 11/3-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ-ΔΗΜΑΡ κ.Γεωργίου Αρβανιτίδη προς τον Υπουργό Οικονομίας, Ανάπτυξης και Τουρισμού, σχετικά με τη χορήγηση παράτασης ολοκλήρωσης έργων του προγράμματος «Ενίσχυση ΜΜΕ που δραστηριοποιούνται στους τομείς Μεταποίησης, Τουρισμού, Εμπορίου-Υπηρεσιών», λόγω κωλύματος του Υπουργού.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί συνοδοί τους από το 8ο Δημοτικό Σχολείο Παλαιού Φαλήρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί η πέμπτη με αριθμό 57/10-10-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τη λήξη αδικαιολόγητης «ομηρίας» των εργαζόμενων του Δήμου Ηρακλείου, οι οποίοι κρίθηκαν επιτυχόντες μέσω διαγωνισμών ΑΣΕΠ.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, σε καθεστώς ανασφάλειας και «ομηρίας» βρίσκονται επί επτά χρόνια εκατοντάδες εργαζόμενοι στους Οργανισμούς Τοπικής Αυτοδιοίκησης, οι οποίοι κρίθηκαν επιτυχόντες μέσω διαγωνισμών του ΑΣΕΠ το 2009 και εντεύθεν. Οι οριστικοί πίνακες για τους ΔΕ και ΥΕ του παραπάνω διαγωνισμού δημοσιεύθηκαν στις 27 Οκτωβρίου του 2011, καθυστέρησαν δηλαδή δύο ολόκληρα χρόνια. Σε αυτούς τους πίνακες, όμως, δεν είχαν συμπεριληφθεί αρκετοί εργαζόμενοι, που ήταν στους προσωρινούς πίνακες. Ο πίνακας, βέβαια, συμπληρώθηκε με επιλαχόντες του διαγωνισμού. Οι λόγοι ήταν διάφοροι και διαφορετικοί για τον καθέναν.

Ωστόσο, λόγω του μνημονιακού αντεργατικού ν.4093/2012 δεν έγινε καμμία από αυτές τις προσλήψεις, δηλαδή πάγωσε η ολοκλήρωση του διορισμού τους. Εν τω μεταξύ πολλές δημοτικές αρχές είχαν προχωρήσει στην πρόσληψη εργαζομένων, από τους προσωρινούς πίνακες του ΑΣΕΠ, με σχέση εργασίας ιδιωτικού δικαίου για να καλύψουν, λογικό είναι, τις αυξημένες ανάγκες υπηρεσιών και δημοτών που πληθαίνουν ακόμα και σήμερα από την τραγική έλλειψη του προσωπικού.

Τέτοιες περιπτώσεις είναι οι τριάντα πέντε εργαζόμενοι του Δήμου Ηρακλείου από τους προσωρινούς πίνακες επιτυχόντων, εκ των οποίων οι δεκαέξι είναι στην υπηρεσία καθαριότητας. Αυτοί εργάζονται από το 2009 με απόφαση του δημάρχου, μια απόφαση σύννομη με τον ν.3584/2007. Εν τω μεταξύ για να προστατευθούν οι εργαζόμενοι, είχαν προσφύγει δικαστικά και με την οριστική απόφαση του Μονομελούς Πρωτοδικείου Ηρακλείου το 2013, ο δήμος υποχρεώθηκε να τους προσλάβει προσωρινά έως τις 13 Δεκεμβρίου του 2016, μετά την πρόσληψη των επιτυχόντων του οριστικού πίνακα.

Τώρα, βέβαια, ήρθε η ώρα του «ξεπαγώματος» της απαγόρευσης των προσλήψεων της πρόσληψης, δηλαδή, των επιτυχόντων των οριστικών πινάκων, όπου με βάση τον ν. 4093/2012 επιτρέπονται οι προσλήψεις μετά τις 31 Δεκεμβρίου του 2016. Αυτό, όμως, σημαίνει αυτόματα την απόλυση των δεκαέξι που εργάζονται χωρίς καμμία διακοπή από το 2010, ενώ, βέβαια, θα ζημιωθούν και οι δήμοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου λίγο ακόμη, κύριε Πρόεδρε.

Αυτοί οι εργαζόμενοι, όμως, μετά από επτά ολόκληρα χρόνια σκληρής δουλειάς έχουν αποκτήσει δικαιώματα, έχουν προγραμματίσει τη ζωή τους με έναν τέτοιο τρόπο, που υπάρχει ο κίνδυνος να βρεθούν μπροστά στην απόλυση. Φυσικά αυτή την κατάσταση την συντηρούν διαχρονικά όλες οι κυβερνήσεις, συντηρείται και σήμερα με αυτή την Κυβέρνηση. Είναι μια εκκρεμότητα που τους κρατάει σε ομηρία.

Άρα σε μια περίοδο που έχουν αποδεκατιστεί υπηρεσίες των ΟΤΑ από προσωπικό, ενώ οι ανάγκες είναι όλο και πιο πολλές, η μοναδική λύση είναι η άρση της απαγόρευσης των προσλήψεων των κατηγοριών ΔΕ και ΥΕ, η επιτάχυνση των προσλήψεων όλων των επιτυχόντων του διαγωνισμού του ΑΣΕΠ όλων των κατηγοριών, η μονιμοποίηση όλων των εργαζομένων που έχουν προσληφθεί και εργάζονται με τους προσωρινούς πίνακες, καθώς, βέβαια, και των συμβασιούχων οκταμηνιτών -αυτό το θέμα που έχει ήδη συζητηθεί και είναι σε εξέλιξη- και που είναι απαραίτητοι, βέβαια, για τη λειτουργία των υπηρεσιών καθαριότητας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε. Έχετε και δευτερολογία.

**ΕΜΜΑΝΟΥΗΛ ΣΥΝΤΥΧΑΚΗΣ:** Τέλος θα ήθελα να σας υπενθυμίσω ότι τον Απρίλιο του 2015, είχαμε καταθέσει μια τροπολογία στο σχέδιο νόμου για τον «εκδημοκρατισμό της διοίκησης καταπολέμησης της γραφειοκρατίας, ηλεκτρονικής διακυβέρνησης της αποκατάστασης και άλλες διατάξεις», όπου ζητούσαμε τότε να αντιμετωπιστεί αυτό το παράδοξο φαινόμενο, εργαζόμενοι που περιλήφθηκαν στους προσωρινούς πίνακες διοριστέων των δήμων να μην έχουν πλήρως διασφαλισμένα εργασιακά δικαιώματα. Θα την καταθέσω και για τα Πρακτικά.

Τότε δεν την είχατε κάνει δεκτή, την είχατε απορρίψει σε ένα νομοσχέδιο για την αποκατάσταση των δίκαιων.

Επανερχόμαστε, λοιπόν, σήμερα και σας ρωτάμε σε ποιες ενέργειες θα προβεί άμεσα το Υπουργείο, εσείς, προκειμένου να μονιμοποιήσετε αυτούς τους εργαζόμενους και να λήξει η πολύχρονη αδικαιολόγητη ομηρία τους και να σταματήσει κάθε διαδικασία απόλυσης των εργαζομένων με προσωρινούς πίνακες του ΑΣΕΠ στο Δήμο Ηρακλείου και στους άλλους δήμους. Έχει, όμως, και μία σημασία να μας πείτε και χρονικά, πότε προσδιορίζετε το ξεπάγωμα της απαγόρευσης των προσλήψεων.

Ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς σας ευχαριστούμε.

Ο Αναπληρωτής Υπουργός Εσωτερικών και Διοικητικής Ανασυγκρότησης κ. Χριστόφορος Βερναρδάκης, έχει τον λόγο για τρία λεπτά.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Είναι δύο-τρία θέματα, τα οποία πρέπει να τα ξεχωρίσουμε. Το πρώτο είναι ότι, πράγματι, έχουμε οριστικούς πίνακες επιτυχόντων του ΑΣΕΠ από το 2008-2009, οι οποίοι ήταν παγωμένοι. Αυτοί οι πίνακες έχουν ήδη ξεπαγώσει, έχει ολοκληρωθεί η πρόσληψή τους, έχει ολοκληρωθεί, δηλαδή, η κατανομή τους από εμάς και είναι στη διαδικασία της πρόσληψης σταδιακά από τις αρχές του 2016 -για την αυτοδιοίκηση μιλάω- για τους ΠΕ και ΤΕ και αυτοί βρίσκονται στη διαδικασία. Για τους ΔΕ τώρα έχουμε δώσει εντολή να γίνει κατανομή, να προχωρήσει, απλώς θέλει έναν έλεγχο με τους δήμους, γιατί εδώ εμπλέκονται και οι ΟΤΑ, σε ό,τι αφορά κάποιους εξ αυτών που είχαν θεμελιώσει το δικαίωμα πρόσληψης, μέσω ΑΣΕΠ, αλλά αργότερα προσλήφθηκαν με τη δυνατότητα ανταποδοτικών προσλήψεων που είχαν οι δήμοι. Άρα πρέπει να το ξεκαθαρίσουμε.

Θα δοθεί αυτή η κατανομή στις επόμενες μέρες και ο στόχος είναι, βεβαίως, αυτοί οι άνθρωποι να είναι στις υπηρεσίες τους από 1-1-2017. Έτσι όλη η εκκρεμότητα του 2008 και μετά, με επιτυχόντες και επιτυχούσες του ΑΣΕΠ που είχε παγώσει, στην ουσία πια έχει ολοκληρωθεί.

Τώρα τι γίνεται. Έχουμε το αυτό το πρόβλημα που είπατε πολύ σωστά ότι υπήρχαν οι προσωρινοί πίνακες, με τους οποίους προσλήφθηκαν υπάλληλοι με σύμβαση ορισμένου χρόνου, η οποία αν ανανεωνόταν, αλλά έπεσε πάνω στην απαγόρευση των προσλήψεων και τώρα, τι γίνεται; Τώρα με την κατανομή που δίνεται, συμβαίνει το «παράδοξο», αυτός ο οποίος πηγαίνει πια με τον οριστικό πίνακα, πιθανώς, να παίρνει τη θέση του εργαζόμενου που ήταν με τον προσωρινό πίνακα.

Αυτό είναι ένα σοβαρό ζήτημα, το οποίο προέκυψε τώρα τις τελευταίες μέρες, γιατί τώρα έχουν αρχίσει και εμφανίζονται πια οι καινούργιες προσλήψεις. Δεν είναι μόνο οι τριάντα πέντε του Δήμου Ηρακλείου, περίπου υπολογίζονται γύρω στα εκατό άτομα σε όλη την Ελλάδα και περίπου σε δεκαπέντε με είκοσι δήμους και σε λιγότερο από δύο μήνες έχουμε δεσμευθεί να δώσουμε μία λύση σε αυτούς τους ανθρώπους, διότι δημιουργήθηκε μία πάγια και διαρκής εργασιακή συνθήκη για πολλά χρόνια. Αυτή κινδυνεύει αυτή τη στιγμή να αλλάξει, όχι με δική τους ευθύνη -αυτό είναι το βασικό ζήτημα ότι δεν είναι με δική τους ευθύνη,- επομένως θα πρέπει να δούμε έναν τρόπο νομικής ρύθμισης, έτσι ώστε σ’ αυτούς οι οποίοι είχαν μπει με τους προσωρινούς πίνακες και δούλευαν επί μεγάλο χρονικό διάστημα, να γίνει η σύμβασή τους αορίστου χρόνου ή κάτι τέτοιο. Αυτό είναι στη φάση της νομικής επεξεργασίας και σε λίγες μέρες θα είμαστε σε θέση να το καταθέσουμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Ο κ. Συντυχάκης έχει τον λόγο ξανά για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, εν πάση περιπτώσει, για τους οριστικούς πίνακες με βάση αυτά τα οποία είπατε, περιμένουμε να δούμε πώς θα εξελιχθεί αυτή η ιστορία. Θέλουν, όμως, περισσότερη αποσαφήνιση και διευκρίνιση αυτά τα οποία είπατε, σε σχέση με τους εργαζόμενους που ήταν στους προσωρινούς πίνακες, ακριβώς επειδή αυτοί οι άνθρωποι δούλευαν επί επτά χρόνια και η μόνη λύση γι’ αυτούς είναι η μονιμοποίηση αυτών των εργαζόμενων όλων αυτών των κατηγοριών.

Σας είπα ότι εμείς είχαμε καταθέσει μία τροπολογία το 2015, την οποία δεν την είχατε κάνει δεκτή. Αυτή η τροπολογία έρχεται στην επικαιρότητα κι εμείς θα την επανακαταθέσουμε.

Μάλιστα επιτρέψτε μου να διαβάσω αυτή την τροπολογία, που νομίζω ότι καλύπτει αυτούς τους εργαζόμενους. Θα μπορούσατε, αν θέλατε, να κινηθείτε προς αυτή την κατεύθυνση, εφόσον πλέον είναι και ώριμο το ζήτημα ότι οι επιτυχόντες σε διαδικασίες επιλογής τακτικού προσωπικού του ΑΣΕΠ, οι οποίοι περιλήφθηκαν σε προσωρινούς πίνακες διοριστέων των δήμων που δημοσιεύτηκαν μετά την 1η Ιανουαρίου του 2009 και εργάζονται στους ΟΤΑ, διορίζονται στους φορείς στους οποίους μέχρι και σήμερα υπηρετούν. Αυτή είναι η τροπολογία που είχαμε καταθέσει και ζητάμε να την κάνετε δεκτή. Εμείς επιφυλασσόμαστε να την επανακαταθέσουμε. Ευκαιρία είναι τώρα να μας πείτε, αν συμφωνείτε και αν θα την κάνετε δεκτή, όταν θα τη φέρουμε σε κάποιο από τα νομοσχέδια των επόμενων ημερών.

Από κει και μετά νομίζω ότι η κατάσταση στις υπηρεσίες καθαριότητας των δήμων είναι τραγική και στις υποδομές και με την υπολειτουργία αμαξοστασίων σε σχέση με τα δημοτικά τέλη και τα επιπρόσθετα χαράτσια και ο κίνδυνος «εργολαβιοποίησης» των υπηρεσιών καθαριότητας και ιδιωτικοποίησής τους είναι ορατός. Κατά συνέπεια έχει πολύ μεγάλη σημασία, να επιλυθούν άμεσα τα εργασιακά ζητήματα.

Μιλάμε τώρα ότι στους δήμους υπάρχουν πέντε ταχύτητες εργαζομένων. Είναι ΙΔΑΧ, είναι μόνιμοι, είναι οκταμηνίτες, ασεπίτες, διμηνίτες κ.λπ.. Είναι υποστελεχωμένες οι υπηρεσίες, ενώ εντατικοποιείται η δουλειά. Έχουμε και θανάτους και στην Αθήνα και στο Ηράκλειο Κρήτης ως αποτέλεσμα αυτής της εντατικοποίησης.

Άρα, λοιπόν, το θέμα εδώ δεν παίρνει αναβολή ούτε επιδέχεται παιχνίδια από την πλευρά της Κυβέρνησης, διότι είδατε τι συμβαίνει με το θέμα των οκταμηνιτών. Εδώ και τόσο καιρό κατατίθεται η τροπολογία, την παίρνετε πίσω, την επαναφέρετε και ουσιαστικά παραπέμπετε το όλο ζήτημα στα ανταποδοτικά τέλη των δήμων, δηλαδή οι δήμοι να αναλάβουν να πληρώνουν τους εργαζόμενους, ενώ και γι’ αυτό το ζήτημα των οκταμηνιτών είχαμε καταθέσει σχετική τροπολογία, που λέμε αυτοδικαίως να παραταθούν μέχρι το τέλος του ’17 και να μετατραπούν σε αορίστου χρόνου, για να σταματήσει η διαδικασία της πιθανής ιδιωτικοποίησης.

Άρα, λοιπόν, σας καλούμε άμεσα να τα επιλύσετε αυτά και πολύ περισσότερο απευθυνόμαστε και στους εργαζόμενους, λέγοντάς τους ότι πρέπει να είναι σε εγρήγορση, να μην επαναπαύονται και να διεκδικήσουν το δικαίωμα στη δουλειά, γιατί δικαίωμα στη δουλειά σημαίνει μόνιμη και σταθερή δουλειά με πλήρη εργασιακά και ασφαλιστικά δικαιώματα. Δώστε λεφτά στους δήμους, για να μπορούν να ανταποκριθούν και οι υπηρεσίες καθαριότητας και όλες οι άλλες υπηρεσίες, ώστε να καλύψουν τις αυξημένες ανάγκες των δημοτών.

Σας ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Τον λόγο έχει ο κύριος Υπουργός για τρία λεπτά να δευτερολογήσει.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών** **και Διοικητικής Ανασυγκρότησης):** Ευχαριστώ, κύριε Πρόεδρε.

Κατ’ αρχάς να συμφωνήσουμε σε κάτι. Δεν υπάρχει μια τροπολογία που πάει και έρχεται. Άλλωστε εμείς είχαμε παρατείνει τις συμβάσεις αυτές των οκταμηνιτών μέχρι το τέλος του ’16 και αυτό θα κάνουμε μέχρι το τέλος του ’17.

Υπάρχουν, όμως, διάφορα ζητήματα, που αφορούν νομοτεχνικές λεπτομέρειες και σε λίγες μέρες, νομίζω τη Δευτέρα ή την Τρίτη, στο νομοσχέδιο του Υπουργείου Παιδείας για την έρευνα θα έχει λυθεί οριστικά αυτό το ζήτημα.

Για το θέμα το οποίο θέτετε, υπάρχει ένα γενικότερο ζήτημα. Το γενικότερο ζήτημα στους δήμους είναι ότι, πράγματι, η διοίκηση των δήμων θα έλεγα ότι είναι, χωρίς παρεξήγηση, ένα «μαύρο κουτί» της διοίκησης. Γιατί; Διότι έχει πάρα πολλές εργασιακές σχέσεις. Αυτό χρειάζεται μια συνολική επαναρρύθμιση όλου του τοπίου.

Εν πάση περιπτώσει, είναι ένα μεγάλο θέμα συζήτησης αυτό. Σ’ αυτή τη διαδικασία θα πρέπει να κινηθεί η πολιτεία. Εμείς αυτό θα κάνουμε. Προφανώς, όμως, αυτό θέλει και τη συνεργασία των δήμων, οι οποίοι πολλές φορές κρύβονται ή επικαλούνται την περίφημη αυτοτέλεια σε ό,τι αφορά μια σειρά από λειτουργίες τους. Άρα εδώ έχουμε ένα ζήτημα, που πρέπει να δούμε συνολικά.

Γι’ αυτό που λέτε για το ζήτημα της συγκεκριμένης ερώτησης, η βούληση του Υπουργείου είναι να προχωρήσει περίπου στην κατεύθυνση που θέσατε εσείς. Αυτό θέλει μία νομοτεχνική επεξεργασία, έτσι όπως την άκουσα, ακριβώς διότι θα πρέπει να δούμε σε τι θέσεις θα πάνε αυτοί, αν θα πάνε σε προσωποπαγείς ή αν θα πάνε σε καινούργιες κενές οργανικές θέσεις και, βεβαίως, με τι σύμβαση εργασίας θα πάνε.

Επομένως αν σ’ αυτή την τροπολογία, έτσι όπως την έχετε, μπορέσουμε να τα δούμε αυτά και είναι θέμα μιας νομοτεχνικής επεξεργασίας, νομίζω ότι γι’ αυτούς τους ανθρώπους οι οποίοι, πράγματι, κινδυνεύουν, ενώ θεμελίωσαν το δικαίωμα πλήρους και διαρκούς απασχόλησης τα προηγούμενα χρόνια, προφανώς θα πρέπει να δούμε με ποιον τρόπο θα συνεχίσουν να δουλεύουν, διότι όποιες αλλαγές γίνονται, δεν γίνονται με υπαιτιότητά τους. Αυτή είναι η βασική αρχή της ισονομίας και της διαφάνειας της διοίκησης, επομένως σ’ αυτή την κατεύθυνση θα κινηθούμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Θα συζητηθεί η δεύτερη με αριθμό 49/6-10-2016 επίκαιρη ερώτηση πρώτου κύκλου του Βουλευτή Εύβοιας της Νέας Δημοκρατίας κ. Συμεών Κεδίκογλου προς τον Υπουργό Ναυτιλίας και Νησιωτικής Πολιτικής, σχετικά με τα αναπάντητα ερωτήματα για την τραγωδία στην Αίγινα. Θα απαντήσει ο Υπουργός κ. Δρίτσας.

Παρακαλώ, κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Σε μια τραγωδία όπως αυτή της Αίγινας χρέος μιας ευνομούμενης πολιτείας είναι η εξακρίβωση των συνθηκών, ο εντοπισμός των υπευθύνων, η απόδοση των ευθυνών. Χρέος της πολιτείας έναντι των θυμάτων και των συγγενών τους είναι η αλήθεια. Κανονικά η Βουλή δεν θα έπρεπε να ασχολείται με αυτό το ζήτημα. Όμως επειδή δύο μήνες μετά η αλήθεια αντί να φωτίζεται, συσκοτίζεται, είναι χρέος μας να ζητήσουμε απαντήσεις.

Θα ήθελα, κύριε Υπουργέ, να μην υπάρξει άλλη συνέχεια σε αυτή την καραμέλα περί πολιτικής αξιοποίησης. Εδώ θέλουμε να δούμε τον τρόπο που λειτούργησε το Λιμενικό αλλά και η φυσική και πολιτική του ηγεσία. Τα ερωτήματα πληθαίνουν και σε αυτό βοηθούν και οι δικές σας δηλώσεις και απαντήσεις στη Βουλή.

Τι έπρεπε να είχε κάνει το Λιμενικό Σώμα σύμφωνα με τις κείμενες διατάξεις; Το Λιμενικό σε τέτοιες περιπτώσεις πρέπει να επεμβαίνει άμεσα για τη διάσωση και τον συντονισμό των ενεργειών. Επίσης έχει χρέος για την άμεση ακινητοποίηση του σκάφους που έγινε όργανο εγκλήματος, για την κράτηση του χειριστή και την ταυτοποίηση των μαρτύρων. Τα σχετικά μνημόνια και εγκύκλιοι αναφέρουν ρητά ότι ο Αρχηγός και η ηγεσία του Λιμενικού, πάνε στο κέντρο συντονισμού. Επί τόπου πάει ο περιφερειάρχης. Εναέρια μέσα διατίθενται για έλεγχο της περιοχής και εντοπισμό επιζώντων. Κάθε πλωτό μέσο του Λιμενικού σπεύδει και ιδιωτικά πλωτά μέσα μπορούν να σπεύσουν με ένα λιμενικό επάνω. Δηλαδή πρέπει να εφαρμόζονται πιστά τα μνημόνια ενεργειών του θαλάμου επιχειρήσεων και του τοπικού λιμεναρχείου.

Τι έγινε από όλα αυτά; Τίποτα. Το μόνο εναέριο μέσο που έσπευσε -από ό,τι μαθαίνουμε- ήταν το ελικόπτερο που σας μετέφερε εκεί, κύριε Υπουργέ, με τη σύζυγό σας. Αλήθεια δεν θα ήταν πιο χρήσιμο, το ελικόπτερο να συμμετέχει στις έρευνες ή να μεταφέρει άμεσα τραυματίες στο νοσοκομείο;

Το πρώτο πλωτό μέσο του Λιμενικού στην περιοχή έφτασε μιάμιση ώρα μετά την εγκληματική ενέργεια. Μη μας ξαναπείτε ότι έφτασε είκοσι λεπτά μετά, εκτός εάν το Λιμενικό έχει σκάφη stealth που δεν τα βλέπει κανένας. Υπάρχουν μαρτυρίες των βαρκάρηδων. Εάν θέλετε να επιμείνετε, να μας φέρετε το ημερολόγιο του σκάφους.

Κανένας λιμενικός δεν συμμετείχε στη διάσωση μόνο οι τοπικοί βαρκάρηδες. Οι πρώτοι λιμενικοί που έφτασαν στην Πέρδικα με χερσαία μέσα κάθονταν στο λιμάνι και παρακολουθούσαν απαθώς το σκάφος που έγινε όργανο εγκλήματος να απομακρύνεται, τον χειριστή να φυγαδεύεται και τους επιβαίνοντες στο «DUEDE» να αποβιβάζονται δίπλα τους και να φεύγουν ανενόχλητοι, λες και κάποιο αόρατο χέρι τους κρατούσε μακριά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα, κύριε Πρόεδρε, λίγο χρόνο παραπάνω, γιατί έχουμε καταθέσει πάρα πολλές ερωτήσεις. Δεν έχουμε πάρει απαντήσεις.

Σύμφωνα με μαρτυρία βαρκάρη ο πρώτος λιμενικός που έφτασε στον τόπο της τραγωδίας πήγε με λάντζα, πήγε αφού όλα είχαν τελειώσει, μόνο και μόνο για να δει πού είναι τα συντρίμμια. Επίσης το «DUEDE», δηλαδή το σκάφος που έγινε όργανο εγκλήματος, έπρεπε να ρυμουλκηθεί από σκάφος του Λιμενικού Σώματος ή τουλάχιστον να επιβαίνει στο ρυμουλκό ένας λιμενικός και να οριστεί υπεύθυνος φύλαξης και να καταγραφούν τα αντικείμενα. Τίποτα από όλα αυτά δεν έγινε.

Ακόμα χειρότερα είναι τα πράγματα στην προανάκριση. Ο φερόμενος ως δράστης παραδόθηκε τρεις ώρες μετά όπου και όπως ήθελε και μάλιστα σε χώρο ευθύνης της Ελληνικής Αστυνομίας. Οι δύο φερόμενοι ως επιβαίνοντες –γιατί πλέον αμφιβάλλουμε για όλα- εμφανίστηκαν πολλές ώρες μετά, ενώ η τρίτη επιβαίνουσα δεν έχει καταθέσει ακόμα, γιατί λέει ότι έχει πρόβλημα, αν και δίνει αφειδώς συνεντεύξεις. Παρ’ ότι οι διασωθέντες είχαν πει για ένα νεαρό ζευγάρι που ήταν πάνω στο «DUEDE», δεν έγινε καμμία σχετική ερώτηση στον φερόμενο ως χειριστή ή στους επίσης φερόμενους ως επιβαίνοντες. Δεν υπήρξε καμμία μέριμνα για έλεγχο αποτυπωμάτων ή γενετικού υλικού. Δεν έγινε άρση του τηλεφωνικού απορρήτου.

Στην αναφορά προς την εισαγγελία έγινε συνειδητή προσπάθεια…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κεγκέρογλου, ολοκληρώστε.

**ΣΙΜΟΣ ΚΕΔΙΚΟΓΛΟΥ:** Σας παρακαλώ, κύριε Πρόεδρε, λίγο χρόνο. Έχουν πεθάνει άνθρωποι. Δεν έχουν δοθεί απαντήσεις. Αφήστε με να διατυπώσω τις ερωτήσεις. Είναι πάρα πολλές.

**ΠΡΟΕΔΡΕΥΩΝ (Δημήτριος Κρεμαστινός):** Αυτή η ερώτηση έχει απαντηθεί επανειλημμένως από τον κ. Δρίτσα.

**ΣΙΜΟΣ ΚΕΔΙΚΟΓΛΟΥ:** Η απάντηση του κ. Δρίτσα την άλλη φορά ήταν ότι είκοσι λεπτά μετά πήγε σκάφος του Λιμενικού επιτόπου, κάτι που δεν ισχύει. Λοιπόν θέλουμε την αλήθεια.

Στην αναφορά του Λιμενικού προς την εισαγγελία έγινε συνειδητή προσπάθεια να υποβαθμιστεί ένα κακούργημα σε πλημμέλημα. Για παράδειγμα δεν έγινε καμμία αναφορά για εγκατάλειψη θυμάτων, καμμία κατηγορία εναντίον εκείνου που φυγάδευσε τον φερόμενο ως δράστη, δηλαδή υπόθαλψη εγκληματία ή που φυγάδευσε τους επιβαίνοντες, δηλαδή προσπάθησε να παρασιωπηθεί ένα έγκλημα.

Είναι σοβαρότατες οι ευθύνες.

Ερχόμαστε στον δικό σας ρόλο, κύριε Υπουργέ. Γιατί σπεύσατε και μάλιστα πρώτα στο λιμεναρχείο; Μετά πήγατε. Το φυσικό είναι να πάει κανείς εκεί που είναι τα θύματα.

Γιατί κάνατε δηλώσεις για τον κατηγορούμενο;

Γιατί σπεύσατε να απαντήσετε στην προηγούμενη ερώτηση ότι δεν υπάρχουν παραλείψεις του Λιμενικού Σώματος στην προανάκριση; Έρχεται, τώρα, κύριε Υπουργέ, ο κόλαφος από τα αποτελέσματα του DNA και αποδεικνύεται ότι δεν υπάρχει γενετικό υλικό του φερόμενου ως δράστη.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεδίκογλου, πάει στα πέντε λεπτά η ερώτηση.

**ΣΙΜΟΣ ΚΕΔΙΚΟΓΛΟΥ:** Μισό λεπτό θα ήθελα.

Διαμορφώνονται προοπτικές -κι αυτό είναι το δυστυχές- για κατηγορίες φυσικής αυτουργίας σε παράβαση καθήκοντος για τους λιμενικούς που δεν έκαναν τη δουλειά τους αλλά και ηθικής αυτουργίας. Γιατί αποκλείεται ξαφνικά οι λιμενικοί που τόσα χρόνια έκαναν σωστά το καθήκον τους ξαφνικά να ξέχασαν πώς θα έπρεπε να το κάνουν.

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσει ο Υπουργός Ναυτιλίας και Νησιωτικής Πολιτικής κ. Δρίτσας.

Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, προσήλθα για να απαντήσω σ’ αυτή την ερώτηση για μια ακόμα φορά με την επίγνωση ότι έχουμε ευθύνη απέναντι σε ανθρώπους που χάθηκαν και στους συγγενείς που θρηνούν θύματα. Γι’ αυτό χρειάζεται χαμηλός τόνος, σύνεση, σοβαρότητα. Αντιμετωπίζω μια ερώτηση η οποία με βγάζει από τα ρούχα μου.

Δεν έχετε δικαίωμα, κύριε Κεδίκογλου να διεκδικείτε πολιτική υπεραξία σε βάρος νεκρών.

**ΣΙΜΟΣ ΚΕΔΙΚΟΓΛΟΥ:** Όχι πια αυτή την καραμέλα. Απαντήστε στην ερώτηση.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):**

 Όχι, κύριε Κεδίκογλου. Κάνατε μια αφήγηση αυθαίρετη δική σας κατασκευασμένη με δημοσιογραφικά ή άλλα στοιχεία δήθεν έγκυρη. Μάλιστα, είπατε, ότι πήγα με τη σύζυγό μου με ελικόπτερο και το μόνο που έκανε το ελικόπτερο ήταν να με μεταφέρει, όταν το ελικόπτερο αυτό όπως και του Γενικού Επιτελείου Ναυτικού από την πρώτη στιγμή συμμετείχε στην έρευνα - διάσωση. Και μόνο αυτό φτάνει. Απορώ, αν θέλετε να μιλήσουμε σ’ αυτό το επίπεδο, μήπως κάποιοι επιδιώκουν να αθωώσουν κάποιους. Απορώ, μ’ όλον αυτόν τον ορυμαγδό μήπως υπάρχει τέτοια σκοπιμότητα να βγουν αθώοι κάποιοι. Εγώ οδήγησα στο κατηγορητήριο ανθρώπους; Εγώ προφυλάκισα κατηγορούμενο; Δεν υπάρχει δικαιοσύνη σ’ αυτή τη διαδικασία; Δεν υπάρχει ανακριτής; Δεν υπάρχει εισαγγελέας; Δεν εποπτεύεται όλη η προανάκριση και η ανάκριση από τον Εισαγγελέα; Ευχαρίστως να απαντήσω σε οποιαδήποτε ερωτήματα. Το έκανα στην ερώτηση του κ. Κατσαφάδου.

Ετοιμάζω σχολαστικά –και γι’ αυτό καθυστερώ- την απάντηση σε τρεις ερωτήσεις που έχετε καταθέσει. Τρεις ερωτήσεις πανομοιότυπες. Ρωτάτε μάλιστα στην πρώτη και γιατί πήρε δίπλωμα ο χειριστής του σκάφους. Ρωτάτε εμένα, όταν το πήρε το 2014.

Δεν έχω κανέναν απολύτως λόγο, ούτε εγώ, ούτε η Κυβέρνηση, ούτε το Λιμενικό Σώμα, να καλύψουμε κανέναν, να κρύψουμε τίποτα, να κάνουμε οτιδήποτε. Αλλά καταλάβετέ το. Δεν είναι δυνατόν να ζητάτε από τον Υπουργό να γίνει ανακριτής και εισαγγελέας ενώ υπάρχει δρομολογημένη ανάκριση αυτή τη στιγμή, που θα απαντήσει σε όλα τα ερωτήματα. Ορθά η πολιτική αγωγή που εκπροσωπεί τους συγγενείς των θυμάτων θέτει τα ερωτήματα στη δικαιοσύνη. Θέτει αιτήματα. Κι αυτά η δικαιοσύνη, η ανακριτική διαδικασία φυσικά και θα τα απαντήσει. Και σ’ αυτή την κατεύθυνση τέτοιο αίτημα κατετέθηκε και στο Λιμενικό Σώμα από την πολιτική αγωγή. Διαβιβάστηκε από το Αρχηγείο του Λιμενικού Σώματος στον εισαγγελέα –αυτό το αίτημα- και ζητήθηκαν οδηγίες από τον εισαγγελέα. Θα κάνουμε εμείς παράλληλη ανακριτική διοικητική έρευνα; Βεβαίως θα την κάνουμε, όταν χρειαστεί, όταν ωριμάσει, στη στιγμή που πρέπει κι όταν πρέπει. Τα υπόλοιπα τα καλλιεργείτε προς τι; Έχετε εμπιστοσύνη στην ανακριτική διαδικασία; Αν δεν έχετε, πείτε το ανοιχτά.

Ως προς τις λεπτομερείς απαντήσεις, θα επανέλθω στη δευτερομιλία μου, γιατί εγώ δεν είπα αν υπάρχουν ή δεν υπάρχουν ευθύνες. Αν υπάρξουν ευθύνες, θα αναζητηθούν. Αλλά όχι επειδή δημοσιογραφικές ή πολιτικές σκοπιμότητες τις αναδεικνύουν, αλλά επειδή πραγματικά θα προκύψουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Προς αυτήν την κατεύθυνση, λοιπόν, έχω να σας πω «φυλαχθείτε» και με τη βεβαιότητα ότι η τελευταία έκθεση των ευρημάτων DNA αποδεικνύει το ένα ή το άλλο. Διαβάστε. Εγώ πήρα φακό για να το αναγνώσω. Εγώ δεν έχω τα έγγραφα της δικογραφίας ούτε δικαιούμαι να τα έχω. Στον Τύπο όμως, υπάρχουν.

Κι εδώ, στην έκθεση DNA είδα την τέταρτη και την πέμπτη παράγραφο, στην οποία, απευθυνόμενοι στις Αρχές, τους λένε με ποιον τρόπο θα κάνουν την καταγραφή των DNA από πρόσωπα τα οποία ενδεχομένως ενέχονται, για να γίνει η ταύτιση και η σύγκριση.

Πώς προκύπτει, λοιπόν, το συμπέρασμα πριν ολοκληρωθεί αυτή η διαδικασία; Εγώ δεν μπορώ να οδηγηθώ σε τέτοιο συμπέρασμα. Και σε κάθε περίπτωση πώς επιβεβαιώνεται ή διαψεύδεται ο Υπουργός; Από πού κι ως πού; Ο Υπουργός ασκεί την ποινική δίωξη; Ο Υπουργός διέταξε την προφυλάκιση;

Λοιπόν, θα πάρετε τις απαντήσεις στη δευτερομιλία, όπως πήρε και ο κ. Κατσαφάδος, λεπτομερώς, σύμφωνα με το ημερολόγιο συμβάντων του Λιμεναρχείου, το μόνο έγγραφο που μπορώ –δεν ξέρω αν είναι στη δικογραφία ή δεν είναι- να κάνω δημόσια χρήση, γιατί είναι δημόσιο έγγραφο. Όλα τα άλλα είναι στη δικογραφία. Εσείς δεν το ξέρετε αυτό; Δεν το ξέρετε;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και την δευτερολογία σας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τι ζητάτε ακριβώς και τι κλίμα καλλιεργείτε; Τι σκοπιμότητες υπηρετείτε επιτέλους;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεδίκογλου, παρακαλώ τον χρόνο.

**ΣΙΜΟΣ ΚΕΔΙΚΟΓΛΟΥ:** Κύριε Υπουργέ, δεν απαντήσατε σε τίποτα. Έτσι; Σε τίποτα δεν απαντήσατε!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σε όλα!

**ΣΙΜΟΣ ΚΕΔΙΚΟΓΛΟΥ:** Σε τίποτα! Λάσπη προσπαθείτε να ρίξετε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** …(δεν ακούστηκε)

**ΣΙΜΟΣ ΚΕΔΙΚΟΓΛΟΥ:** Λοιπόν, το ποιος προσπαθεί να αθωώσει, κύριε Υπουργέ, σε αυτήν την υπόθεση, φαίνεται από την ημέρα του δυστυχήματος. Πού ακούστηκε Υπουργός να πηγαίνει εκεί πέρα και να κάνει δηλώσεις για τις ικανότητες του δράστη;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σοβαρά; Εσείς κάνατε μπάνια! Μπάνια κάνατε.

**ΣΙΜΟΣ ΚΕΔΙΚΟΓΛΟΥ:** Κύριε Υπουργέ, θα ήμουν στο Υπουργείο μου.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Στη Μύκονο θα ήσασταν! Απορώ με τις σκοπιμότητες.

**ΣΙΜΟΣ ΚΕΔΙΚΟΓΛΟΥ:** Και ο αρχηγός του Λιμενικού έπρεπε να είναι στο Κέντρο Επιχειρήσεων. Και αν η προανάκριση έχει τόσα κενά, ενώ εσείς ήσασταν στο Λιμεναρχείο, γεννιούνται εύλογα ερωτήματα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεδίκογλου, παρακαλώ.

**ΣΙΜΟΣ ΚΕΔΙΚΟΓΛΟΥ:** Και δεν μου είπατε, γιατί δεν πήγε κανένας λιμενικός επί τόπου; Γιατί καθόντουσαν στο λιμάνι και κοιτάγανε απαθώς;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεδίκογλου, ήρεμα, σας παρακαλώ.

**ΣΙΜΟΣ ΚΕΔΙΚΟΓΛΟΥ:** Σας παρακαλώ, κύριε Πρόεδρε. Εδώ πέρα, τώρα, την προηγούμενη φορά, είπε ο Υπουργός ότι είκοσι λεπτά μετά ήταν πλωτό μέσο του Λιμενικού.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πρόκειται για τυμβωρυχία.

**ΣΙΜΟΣ ΚΕΔΙΚΟΓΛΟΥ:** Ποια τυμβωρυχία, κύριε Υπουργέ;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κεδίκογλου.

**ΣΙΜΟΣ ΚΕΔΙΚΟΓΛΟΥ:** Για τον τρόπο λειτουργίας του Λιμενικού; Για πρώτη φορά υπάρχουν ενδεχόμενα κατηγοριών…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεδίκογλου…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Είστε τυμβωρύχος!

**ΣΙΜΟΣ ΚΕΔΙΚΟΓΛΟΥ:** …για φυσική αυτουργία και ηθική αυτουργία σε παράβαση καθήκοντος. Είστε περήφανος γι’ αυτό; Ειλικρινά!

Εγώ θέλω να μάθω γιατί για πρώτη φορά το Λιμενικό δεν έκανε σωστά τη δουλειά του.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ποιος το έβγαλε αυτό το συμπέρασμα;

**ΣΙΜΟΣ ΚΕΔΙΚΟΓΛΟΥ:** Ποιος το έβγαλε; Όλοι το λένε. Να μην έχει πάει ένας λιμενικός στον τόπο του δυστυχήματος; Να κάθονται στο λιμάνι και να κοιτάνε, αντί να πηδήξουν στην πρώτη βάρκα που υπάρχει μπροστά να πάνε επί τόπου να συμμετέχουν στη διάσωση; Κανένας λιμενικός δεν συμμετείχε στη διάσωση! Πώς είναι δυνατόν αυτό;

Κι επίσης, ένα τελευταίο: Αυτό το σκάφος, το «DUENDE», γιατί το αφήσατε εκεί πέρα παραπεταμένο και μάλιστα στον χώρο ανθρώπου που εμπλέκεται στην όλη υπόθεση; Να το κάνουν ό,τι θέλουν; Όποια πραγματογνωμοσύνη γίνει τώρα, θα είναι αμφισβητήσιμη.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ήρεμα.

Κύριε Υπουργέ έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Καλλιεργείτε διαρκώς ψευδείς εντυπώσεις.

Λοιπόν, όπως απάντησα και στον κ. Κατσαφάδο, πήγα -κατ’ αρχάς- στην Αίγινα γιατί αυτό έπρεπε να κάνω. Τελεία! Αυτό έπρεπε να κάνει κάθε Υπουργός. Ήμουν διακοπές κι έφυγα αυτομάτως, στον συντομότερο δυνατό χρόνο. Ακριβώς για να φτάσω εκεί, όχι για να συμμετάσχω στην ανακριτική διαδικασία. Καθόλου δεν ασχολήθηκα. Η μόνη εντολή που έδωσα ήταν «όλες οι πτυχές να διερευνηθούν». Καμμία συμμετοχή!

Συμμετείχα στη στήριξη των στελεχών του Λιμενικού Σώματος στην έρευνα διάσωσης, στην εποπτεία...

**ΣΙΜΟΣ ΚΕΔΙΚΟΓΛΟΥ:** Είχε ολοκληρωθεί πια.

**ΠΡΟΕΔΡΕΥΩΝ (Δημήτριος Κρεμαστινός):** Μη διακόπτετε, παρακαλώ!

**ΣΙΜΟΣ ΚΕΔΙΚΟΓΛΟΥ:** Δεν μπορώ...

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν μπορείτε; Να μπορέσετε!

**ΣΙΜΟΣ ΚΕΔΙΚΟΓΛΟΥ:** Δεν μπορώ πια τα ψέματα, κύριε Δρίτσα. Δεν τα μπορώ πια!

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Κεδίκογλου, μη διακόπτετε.

Συνεχίστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Κεδίκογλου, δεν έχετε κανένα επιχείρημα...

**ΣΙΜΟΣ ΚΕΔΙΚΟΓΛΟΥ:** Κανένα; Τόσα σας παρέθεσα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Προσέξτε. Προσβάλλετε και είναι απορίας άξιο πώς προσβάλλετε το Λιμενικό Σώμα έτσι. Πώς το προσβάλλετε;

**ΣΙΜΟΣ ΚΕΔΙΚΟΓΛΟΥ:** Εσείς το θίξατε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πώς το προσβάλλετε; Λοιπόν, προχωρώ.

Είπα και στον κ. Κατσαφάδο ότι στις 12.48΄ ενημερώθηκε το Λιμεναρχείο την πρώτη πληροφορία για το συμβάν.

**ΣΙΜΟΣ ΚΕΔΙΚΟΓΛΟΥ:** Στις 12.30΄.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Στις 12.48΄, είναι το ημερολόγιο συμβάντων του Λιμεναρχείου. Στη συνέχεια, έγινε όλη η κινητοποίηση. Δεν θα μπω στις λεπτομέρειες, θα σας τις περιγράψω στην γραπτή μου απάντηση λεπτομερέστατα.

Στις 12.55΄, επτά λεπτά μετά, φεύγει το πρώτο αυτοκίνητο για την Πέρδικα με λιμενικούς όπου εκεί άρχισαν να έρχονται οι σωροί των νεκρών ή οι τραυματίες και οι ναυαγοί, ασχολήθηκαν με την περισυλλογή τους και τη διευθέτηση. Το Λιμεναρχείο είχε κινητοποιηθεί στο κέντρο υγείας, στο Νοσοκομείο της Αίγινας, στους γιατρούς για όλα αυτά.

Στις 12.56΄ ξεκινά η διαδικασία απόπλου του σκάφους του «334» που διαθέτει το Λιμενικό Σώμα στην Αίγινα.

Στις 13.15΄ φτάνουν στην Πέρδικα οι λιμενικοί με το όχημα. Ένας εξ αυτών επιβιβάζεται σε ιδιωτικό σκάφος και φτάνει στον τόπο του συμβάντος. Δεν διαπιστώνει εκεί κάποιον πάνω στο σκάφος, οι επιβαίνοντες είχαν ήδη αποχωρήσει.

Περί τις 13.30΄ το σκάφος αυτό του Λιμενικού Σώματος που φτάνει εκεί από το Λιμάνι της Αίγινας παίρνει εντολή να οδηγήσει το σκάφος, το οποίο ήδη ερυμουλκείτο αρχικά από ένα άλλο σκάφος και εν συνεχεία από ένα ρυμουλκό το «DUENDE»,να το ρυμουλκήσει στο λιμάνι της Αίγινας υπό την εποπτεία και την φύλαξη του Λιμενικού Σώματος και εν συνεχεία πάλι συνοδεία του 334 του σκάφους του Λιμενικού Σώματος και με την εποπτεία των λιμενικών μεταφέρεται σε καρνάγιο, σε χώρο φύλαξης, όπως προβλέπουν οι κανονισμοί διότι έμπαζε νερά και υπήρχε κίνδυνος να βουλιάξει και τότε θα μας κατηγορούσατε ότι δεν φροντίσαμε και χάθηκαν τα πειστήρια, ανελκύεται με την εποπτεία του Λιμενικού Σώματος, φρουρείται από το Λιμενικό Σώμα, έρχονται όλες οι υπηρεσίες της Αστυνομίας της, ΕΛΥΔΝΑ, όλες οι αρμόδιες υπηρεσίες, καταγράφουν, παίρνουν αποτυπώματα, παίρνουν τα πειστήρια, δηλαδή τηρήθηκαν όλοι οι κανονισμοί για την διάσωση των στοιχείων.

Αυτά είναι καταγεγραμμένα και φυσικά τα περισσότερα από αυτά μπορεί να είναι στην δικογραφία και είναι καταγεγραμμένα στο ημερολόγιο του Λιμεναρχείου Αίγινας και στο Κέντρο Επιχειρήσεων. Εσείς από πού βγάζετε τα στοιχεία αυτά; Ποιον έχετε που σας διοχετεύει πληροφορίες ανυπόστατες, στρεβλές; Ποια «πρακτοριλίδικη» ιστορία υπηρετείτε επιτέλους για να παίξετε παιχνιδάκια σε ένα τέτοιο σοβαρό ζήτημα; Είναι να βγαίνεις από τα ρούχα σου ή δεν είναι;

Από αυτήν την άποψη και τι έχετε να μας κατηγορήσετε; Για ποιον λόγο η Κυβέρνηση ή το Λιμενικό Σώμα να έχει λόγο να καλύψει; Αυτά που δημοσιεύτηκαν, ότι ήμουν εγώ πάνω στο σκάφος; Αυτό θέλετε να πείτε;

**ΣΙΜΟΣ ΚΕΔΙΚΟΓΛΟΥ:** Τι λέτε;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ή ο κ. Σταθάκης ή ο κ. Φλαμπουράρης; Αυτά θέλετε να πείτε; Τα ενσωματώνετε στην λογική σας;

**ΣΙΜΟΣ ΚΕΔΙΚΟΓΛΟΥ:** Κύριε Δρίτσα, δεν είπα κάτι τέτοιο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τι ακριβώς θέλετε να πείτε;

**ΣΙΜΟΣ ΚΕΔΙΚΟΓΛΟΥ:** Να απαντήσετε στα ερωτήματά μου.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Και ταυτόχρονα από τις 13.30΄...

**ΣΙΜΟΣ ΚΕΔΙΚΟΓΛΟΥ:** Και το σήμα του Λιμεναρχείου ήταν στις 12.30΄ και όχι στις 12.48΄ που λέτε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τώρα αυτά από πού τα βγάζετε;

**ΣΙΜΟΣ ΚΕΔΙΚΟΓΛΟΥ:** Υπάρχουν χαρτιά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Από πού τα βγάζετε τα χαρτιά; Καταθέστε τα!

**ΣΙΜΟΣ ΚΕΔΙΚΟΓΛΟΥ:** Θα τα καταθέσω!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Καταθέστε τα!

**ΠΡΟΕΔΡΕΥΩΝ (Δημήτριος Κρεμαστινός):** Τη διαδικασία τη γνωρίζετε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελειώνω, κύριε Πρόεδρε.

Υπήρξε μεγάλη κινητοποίηση -ακριβώς όπως το είπατε- από τον Αρχηγό, τον Περιφερειάρχη του Λιμενικού Σώματος. Και από τη μιάμιση ώρα και μετά έφτασαν διαδοχικά ένας πολύ σημαντικός αριθμός σκαφών, το πλοίο ανοιχτής θαλάσσης, το οποίο ανέλαβε ρόλο ηγήτορος στη διαδικασία της έρευνας διάσωσης.

Και μόνο από το στοιχείο ότι ο τελευταίος εκ των νεκρών -που είναι ξένης εθνικότητας- ανεσύρθη από το νερό στις 13.20΄, καταλαβαίνετε ποια ήταν η πρωτεύουσα ενασχόληση του Λιμενικού; Δεν ξέραμε και δεν ήξερε και το Λιμενικό για αρκετή ώρα μετά πόσοι ακόμα ενδεχομένως νεκροί ή αγνοούμενοι υπάρχουν. Αυτό κράτησε για ώρες και ήταν κεντρικής σπουδαιότητας ζήτημα, πριν από οτιδήποτε άλλο και πέρα από οτιδήποτε άλλο.

Φυσικά το νησί λειτουργούσε. Τα πλοία της γραμμής πηγαινοέρχονταν, οι λιμενικοί έχουν πολλαπλές εργασίες. Όλοι εντάχθηκαν στη διαδικασία, είκοσι πέντε άτομα σε όλη την Αίγινα. Εάν διαπιστωθούν κενά στην προανακριτική διαδικασία, να είστε βέβαιοι ότι θα υπάρξει και ο έλεγχος και η εποπτεία και τα πάντα. Δεν υπάρχει κανείς να κρύψει τίποτα. Αλλά αν διαπιστωθούν πραγματικά κενά, όχι κατασκευασμένα.

**ΣΙΜΟΣ ΚΕΔΙΚΟΓΛΟΥ:** Θα καταθέσω το σήμα μέσα σε λίγη ώρα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Ο Βουλευτής κ. Ιωάννης Κεφαλογιάννης ζητεί άδεια ολιγοήμερης απουσίας στο εξωτερικό, προκειμένου να παραστεί σε διεθνές συνέδριο του Οργανισμού «Israel Allies Foundation» από 19 Οκτωβρίου έως 21 Οκτωβρίου2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Η Βουλευτής κ. Μαρία Αντωνίου ζητεί άδεια ολιγοήμερης απουσίας στο εξωτερικό, προκειμένου να παραστεί σε διεθνές συνέδριο του Οργανισμού «Israel Allies Foundation» από 19 Οκτωβρίου έως 21 Οκτωβρίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Σειρά έχει η τρίτη με αριθμό 48/6-10-2016 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με το μέλλον της Πλοηγικής Υπηρεσίας.

Έχετε τον λόγο, κύριε Κούζηλε.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, η Πλοηγική Υπηρεσία προσφέρει τα μέγιστα στην ασφάλεια των ελληνικών λιμανιών παρά τις συνεχείς μνημονιακές πολιτικές. Η λειτουργία της Πλοηγικής Υπηρεσίας διέπεται από τον ν.3142/1955 και δεν επιβαρύνει τον κρατικό προϋπολογισμό.

Μετά την πώληση του ΟΛΠ, δημιουργούνται ευλόγως πολλοί προβληματισμοί, όσον αφορά το μέλλον της Πλοηγικής Υπηρεσίας. Για να γίνουμε λίγο πιο σαφείς, υπάρχουν πάρα πολλές καταγγελίες ότι προσπαθούν κάποιοι να στήσουν μια ιδιωτική πλοηγική υπηρεσία μέσα από την «COSCO». Και ενισχύει αυτούς τους προβληματισμούς το άρθρο 11.5 στη Σύμβαση Πώλησης του ΟΛΠ, το οποίο λέει στην ουσία ότι αν ο δημόσιος φορέας δεν μπορεί να ανταποκριθεί στις υποχρεώσεις του, τότε μπορεί να έρθει σε διαβούλευση ο ΟΛΠ, δηλαδή η «COSCO», με το Υπουργείο για να βρουν κάποια καλύτερη λύση για το μέλλον ή της Πλοηγικής Υπηρεσίας -αλλά βάζω και το ερώτημα- ή ακόμα και του VTS.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πράγματι η Πλοηγική Υπηρεσία είναι μια εξαιρετικά σημαντική υπηρεσία και είναι και ιστορική. Ιδρύθηκε με τον ν.3142/1955, είναι δηλαδή υπηρεσία περίπου πενήντα ετών, διαρκούς προσφοράς στους κεντρικούς λιμένες της χώρας. Οι παρεχόμενες υπηρεσίες της είναι νευραλγικής σημασίας και για τα πλοία και για τα λιμάνια. Και απ’ αυτήν την άποψη ορθά επισημαίνεται ότι η βιωσιμότητά της είναι ένα κρίσιμο ζήτημα.

Σήμερα η Πλοηγική Υπηρεσία σε όλη τη χώρα διαθέτει δεκατρείς οργανωμένους πλοηγικούς σταθμούς, οι οποίοι είναι και λίγοι, χρειάζεται να αυξηθούν. Επιτελούν το σημαντικότερο έργο της Υπηρεσίας, την πλοήγηση δηλαδή σκαφών κατά την είσοδο και την έξοδο από το λιμάνι.

Τι έχει γίνει; Δεν υπάρχει καμμία ένδειξη για δυσοίωνο μέλλον της Πλοηγικής Υπηρεσίας, ει μη μόνο το γεγονός ότι πράγματι τα τελευταία χρόνια έχει υποστελεχωθεί και δεν έχει ενισχυθεί όπως θα έπρεπε. Γιατί; Γιατί ενώ είχε οργανική σύνθεση διακόσια είκοσι δύο άτομα, με το π.δ.103/2014, της προηγούμενης κυβέρνησης δηλαδή, το σύνολο των οργανικών θέσεων του ναυτικού προσωπικού που υπηρετεί στην Πλοηγική Υπηρεσία -οι πλοηγοί, οι κυβερνήτες, οι μηχανοδηγοί, οι πρυμνοδέτες- μειώθηκε από διακόσιες είκοσι δύο στις εκατό δέκα για όλη την Ελλάδα.

Αυτή όντως είναι μια σοβαρή υποβάθμιση, την οποία προσπαθούμε να θεραπεύσουμε, παρά τις δυσκολίες που υπάρχουν. Την ίδια στιγμή, οι πλοηγίδες -τα σκάφη- έχουν αφεθεί για πολλά χρόνια χωρίς συντήρηση και φυσικά ο στόλος είναι γερασμένος. Προς αυτή την κατεύθυνση εμείς έχουμε κινήσει διαδικασίες για να αναβαθμίσουμε την Πλοηγική Υπηρεσία, όπως έχει υποχρέωση το Υπουργείο, μια και αληθινή έννοια του άρθρου 2 του ν.3142/1955, όπως αναφέρεται στον ν.1879/1990, είναι ότι διοικείται από τον Υπουργό Εμπορικής Ναυτιλίας και τα εντεταλμένα όργανα της κεντρικής υπηρεσίας του Υπουργείου, όπως αυτά ορίζονται κάθε φορά κ.λπ..

Άρα, είναι κεντρική ευθύνη, όχι μόνο του Υπουργείου, αλλά και του Υπουργού η Πλοηγική Υπηρεσία και προς αυτή την κατεύθυνση την έχουμε αναλάβει.

Στη δευτερομιλία μου θα σας περιγράψω τα βήματα που έχουν ήδη διανυθεί για την ενίσχυση της Πλοηγικής Υπηρεσίας και πόσα μένουν ακόμα να γίνουν και είναι δρομολογημένα. Φυσικά, θα σχολιάσω και αυτό που είπατε, αναφορικά με την πρόσφατη σύμβαση παραχώρησης στον Οργανισμό Λιμένα Πειραιά.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κούζηλε, έχετε και πάλι το λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Το πρώτο θέμα που θα θέλαμε να τονίσουμε είναι το θέμα των προσλήψεων, οι οποίες είναι οκτάμηνες. Εκεί θα πρέπει να κινηθείτε, ώστε να υπάρχουν μόνιμες θέσεις. Δεν μπορεί να λειτουργεί η Πλοηγική Υπηρεσία, όπως και η καβοδεσία, με οκτάμηνα.

Το δεύτερο θέμα που θέλουμε να θέσουμε, για το οποίο υπάρχει λύση, είναι μια επιστολή της Ένωσης Πλοιάρχων στις 28-04-2015, η οποία σας είχε θέσει κάποια θέματα σχετικά με τα διπλώματα των πλοηγών της Πλοηγικής Υπηρεσίας κ.λπ.. Πιστεύω ότι την έχετε υπόψη σας. Εκεί δημιουργείται πάλι ένα θέμα για το τι γίνεται στην Ευρώπη. Θα πρέπει να το δούμε πανευρωπαϊκά αυτό το θέμα.

Το τρίτο θέμα -για να «ανοίξουμε» λίγο το θέμα της Πλοηγικής Υπηρεσίας- αφορά το κεφάλαιο της Πλοηγικής Υπηρεσίας, εκ του οποίου το 8% κρατείται και πάει στον κρατικό προϋπολογισμό, για το οποίο ο ΣΥΡΙΖΑ είχε δεσμευθεί προεκλογικά ότι θα το βγάλει, γιατί ήταν μνημονιακή δέσμευση τότε της Νέας Δημοκρατίας.

Κλείνω, λέγοντας ότι οι συγκεκριμένοι προβληματισμοί δεν ήταν μόνο δικοί μας. Ήταν και δικοί σας, αφού καταθέσατε ερώτηση στις 10-12-2012 γι’ αυτό το θέμα, για την ιδιωτικοποίηση της Πλοηγικής Υπηρεσίας. Γι’ αυτόν τον λόγο, αλλά και επειδή έχουν αρχίσει πάρα πολλοί να ρωτάνε τι θα γίνει, καθώς και επειδή βλέπουμε μια έντονη κινητικότητα αυτή τη στιγμή στο λιμάνι, υπάρχει αυτός ο προβληματισμός και γι’ αυτό είναι επίκαιρη αυτή τη στιγμή αυτή η ερώτηση.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Κύριε Υπουργέ, έχετε και πάλι το λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πράγματι, προσπάθειες ιδιωτικοποίησης της Πλοηγικής Υπηρεσίας έχουν εκδηλωθεί στο παρελθόν και αντιμετωπίστηκαν και από εμάς την προηγούμενη περίοδο από τη θέση της Αντιπολίτευσης και από τους εργαζομένους και από άλλες προελεύσεις και πρωτοβουλίες στον χώρο του λιμένα. Η Πλοηγική Υπηρεσία είναι μια δημόσια υπηρεσία και θα παραμείνει δημόσια υπηρεσία.

Τι έχουμε κάνει; Εγκρίθηκε η γνωμοδότηση του Συμβουλίου Πλοηγικής Υπηρεσίας για την αύξηση του αριθμού των οργανικών θέσεων. Αυτή είναι μια πολύ σημαντική κίνηση.

Όπως γνωρίζετε, η αύξηση του αριθμού των οργανικών θέσεων είναι μια πολύ δύσκολη υπόθεση, υπό τους περιορισμούς που υπάρχουν την περίοδο αυτή. Κι όμως, εμείς το προχωράμε για όλους τους κλάδους και για τους πλοηγικούς σταθμούς της χώρας. Πιστεύουμε ότι αυτή διαδικασία σύντομα θα ολοκληρωθεί, οπότε θα ξεκινήσουν οι διαγωνιστικές διαδικασίες μετά από λίγους μήνες.

Η μεγαλύτερη αριθμητική αύξηση –μιλάμε για αύξηση οργανικών θέσεων, σταθερών θέσεων- θα είναι στον Πλοηγικό Σταθμό του Πειραιά, που εμφανίζει στατιστικά και το μεγαλύτερο βάρος. Σας είπα πώς μειώθηκαν οι οργανικές θέσεις, ανεπίτρεπτα και απερίσκεπτα, το προηγούμενο διάστημα με το προεδρικό διάταγμα του 2014.

Ταυτόχρονα, για τις λίγες κενές οργανικές θέσεις που υπάρχουν, έχει ήδη εγκριθεί και βρίσκεται στο τελικό στάδιο η διαδικασία για την πλήρωση τριών κενών οργανικών θέσεων μόνιμου προσωπικού, μία θέση του κλάδου κυβερνητών πλοηγίδων και μία θέση του κλάδου πρυμνοδετών στον Πλοηγικό Σταθμό του Πειραιά, καθώς και μία θέση του κλάδου μηχανοδηγών πλοηγίδων στον Πλοηγικό Σταθμό Θεσσαλονίκης.

 Αυτά είναι σε εξέλιξη, ολοκληρώνονται στο αμέσως επόμενο διάστημα, όπως επίσης και διαγωνιστική διαδικασία για την πλήρωση τριών κενών οργανικών θέσεων πλοηγών του κλάδου αρχιπλοηγών και πλοηγών στους Πλοηγικούς Σταθμούς Θεσσαλονίκης, Καβάλας και Σύρου, για τις οποίες επίκειται δημοσίευση της σχετικής προκήρυξης.

Είναι οκτώ χρόνια τώρα που δεν έχει προσληφθεί μόνιμο προσωπικό στην Πλοηγική Υπηρεσία και γίνεται τώρα. Αυτό, έστω κι αν είναι μικρός αριθμός και θα ακολουθήσει μεγαλύτερος με την αύξηση των οργανικών θέσεων, είναι ένα πολύ σημαντικό βήμα. Παράλληλα, δρομολογούνται διαρκώς και τώρα διαδικασίες για την πρόσληψη του έκτακτου ναυτικού προσωπικού, ανά κλάδο και ειδικότητα. Δεν έχουν σημασία οι λεπτομέρειες.

Επίσης, είναι πολύ σημαντικό ότι έχουν δρομολογηθεί διοικητικές διαδικασίες για τον εκσυγχρονισμό του στόλου των πλωτών μέσων, με ναυπήγηση επτά νέων σκαφών. Η σχετική γνωμοδότηση για τη ναυπήγηση πλοηγίδων εγκρίθηκε από τον Γενικό Γραμματέα Λιμένων και οι διαγωνιστικές διαδικασίες για την προμήθεια επτά νέων πλοηγίδων ξεκινούν πριν από το τέλος του χρόνου.

Επίσης, για τον εκσυγχρονισμό του υφιστάμενου στόλου και προκειμένου να αντεπεξέλθει η υπηρεσία στις ανάγκες με ασφάλεια, ο πεπαλαιωμένος εξοπλισμός αντικαθίσταται. Ήδη έχει κινηθεί διαδικασία, πέρα από τη ναυπήγηση των σκαφών που προανέφερα, για την αντικατάσταση και την εγκατάσταση έξι νέων μηχανών για τις υπάρχουσες πλοηγίδες, προϋπολογισμού 230 χιλιάδων ευρώ.

Ταυτόχρονα, από την επιτελική δομή ΕΣΠΑ του Υπουργείου έχει αναπτυχθεί μια πρωτοβουλία για ολοκληρωμένο Πληροφοριακό Σύστημα Πλοήγησης, η οποία είναι ενταγμένη στο Επιχειρησιακό Πρόγραμμα Ανταγωνιστικότητα, Επιχειρηματικότητα και Καινοτομία.

Όπως καταλαβαίνετε, αυτές οι ενέργειες, που είχαν να γίνουν πολλά χρόνια και γίνονται τώρα με τη δικιά μας Κυβέρνηση, δεν δηλώνουν κατεύθυνση ιδιωτικοποίησης. Προφανώς, κάτι άλλο δηλώνουν. Πράγματι, στη σύμβαση παραχώρησης το ελληνικό δημόσιο έχει αναλάβει έναντι του ΟΛΠ διάφορες υποχρεώσεις, που είναι πολύ συμβατές με την πραγματικά σωστή και εύρυθμη λειτουργία κάθε λιμανιού. Είναι υποχρεώσεις δημοσίου συμφέροντος.

Μία από αυτές είναι η σωστή λειτουργία της Πλοηγικής Υπηρεσίας. Και υπάρχει, πράγματι, μια ρήτρα, ότι αν ο Οργανισμός Λιμένα Πειραιά, υπό τη νέα διοίκηση, με την «COSCΟ», με την πλειοψηφία των μετοχών σε ιδιωτική εταιρεία πλέον, επισημάνει ότι δεν πληρούνται όλες οι προϋποθέσεις, ώστε να παρέχονται επαρκώς οι πλοηγικές υπηρεσίες, θα ανοίξει έναν διάλογο με το Υπουργείο για την εξεύρεση των καλύτερων δυνατών λύσεων.

Τώρα, αν απ’ αυτό προκύπτει ότι αυτό είναι ο δρόμος για την ιδιωτικοποίηση, εδώ είμαστε, εδώ είστε, εδώ είναι οι πάντες, για να το δούμε και να το αντιμετωπίσουμε. Όμως, αυτή καθ’αυτή η ρήτρα στη σύμβαση παραχώρησης δεν λέει αυτό. Εκείνο που λέει, όντως, είναι, όταν το ελληνικό κράτος αναλαμβάνει μια υποχρέωση σε ένα λιμάνι, πρέπει και να την τηρεί. Και αυτό πράγματι πρέπει να γίνεται.

Γι’ αυτό, λοιπόν, ως προς αυτή τη ρύθμιση, δεν έχω κανένα πρόβλημα. Ορθή είναι η ρύθμιση στη σύμβαση παραχώρησης και το ελληνικό δημόσιο οφείλει να ανταποκριθεί, όχι απέναντι στην «COSCO» ή στον Οργανισμό Λιμένος Πειραιά, αλλά απέναντι στην ίδια τη ναυτιλία και στην εύρυθμη λειτουργία του λιμανιού.

Πράγματι, έχει ανταποκριθεί μέχρι τώρα, αλλά για πολλούς και διάφορους λόγους, τους οποίους περιέγραψα, που υποβάθμισαν την Πλοηγική Υπηρεσία, αυτή την ιστορική υπηρεσία, υπήρχαν κενά τον τελευταίο χρόνο, πολύ περισσότερο όταν οι ανάγκες διαρκώς αυξάνονται. Το Κατάκολο δεν έχει πλοηγικό σταθμό. Είναι δυνατόν; Και άλλες περιοχές της χώρας δεν έχουν.

Όλο αυτό απαιτεί μια πλήρη αναδιοργάνωση. Επομένως, σ’ αυτή την κατεύθυνση κινείται το Υπουργείο και ο Υπουργός, που εκ του νόμου έχω και την άμεση ευθύνη.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Θα συζητηθεί η πρώτη με αριθμό 53/10-10-2016 επίκαιρη ερώτηση πρώτου κύκλου της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς τον Υπουργό Αγροτικής Ανάπτυξης και Τροφίμων, σχετικά με την παραχώρηση στον Δήμο Κέρκυρας του κτηρίου που στεγάζεται ο Δ΄ Δημοτικός Παιδικός Σταθμός.

Θα απαντήσει ο Υπουργός κ. Αποστόλου.

Κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Σας ευχαριστώ, κύριε Πρόεδρε.

Κύριε Υπουργέ, θα αναφερθώ σε ένα πολύ συγκεκριμένο ζήτημα, που χρήζει άμεσης διευθέτησης, καθώς έχει τόσο κοινωνικές, όσο και γραφειοκρατικές προεκτάσεις. Πρόκειται για το καθεστώς στέγασης του Δ’ Δημοτικού Παιδικού Σταθμού Κέρκυρας.

Το ακίνητο του Κέντρου «Δήμητρα» Κέρκυρας, πρώην Κέντρο Γεωργικής Εκπαίδευσης, συνίσταται σε οικόπεδο συνολικής επιφάνειας τεσσάρων χιλιάδων εκατόν τριάντα τετραγωνικών μέτρων, στο οποίο περιλαμβάνεται κτίσμα επιφάνειας περίπου εξακοσίων δεκαοκτώ τετραγωνικών μέτρων, κυριότητας του Υπουργείου Αγροτικής Ανάπτυξης και Τροφίμων. Το εν λόγω κτίσμα χρησιμοποιεί ο Ελληνικός Γεωργικός Οργανισμός «ΔΗΜΗΤΡΑ» για τις εκπαιδευτικές του ανάγκες.

Σε τμήμα εμβαδού εκατόν ενενήντα οκτώ τετραγωνικών μέτρων του παραπάνω κτίσματος στεγάζεται και λειτουργεί από το 1992, μετά από διετή παραχώρηση, ο Δ’ Δημοτικός Παιδικός Σταθμός Κέρκυρας.

Το συγκεκριμένο κτήριο δεν χρησιμοποιήθηκε ποτέ ως Κέντρο Γεωργικής Εκπαίδευσης ή Κέντρο «ΔΗΜΗΤΡΑ». Για τον λόγο αυτό, εξάλλου, κατέστη δυνατή όλα αυτά τα χρόνια η χρήση του ως δημοτικού παιδικού σταθμού και μετά τη διετή παραχώρησή του το 1992.

Πέραν, όμως, αυτής της αρχικής διευθέτησης για διάστημα δύο ετών, το ζήτημα της παραχώρησης εκκρεμεί. Αυτή η εκκρεμότητα στο μέλλον μπορεί να αποτελέσει σημαντικό εμπόδιο στη διαδικασία έκδοσης άδειας λειτουργίας του παιδικού σταθμού.

Τον Αύγουστο του 2014 εστάλη προς τον Ελληνικό Γεωργικό Οργανισμό «ΔΗΜΗΤΡΑ» αίτημα του Προέδρου του Οργανισμού Κοινωνικής Προστασίας και Παιδείας Δήμου Κέρκυρας για την παραχώρηση του κτηρίου στον ίδιο οργανισμό, στις αρμοδιότητες του οποίου περιλαμβάνεται και η λειτουργία δημοτικών παιδικών σταθμών.

Το αίτημα εστάλη τον Δεκέμβρη του 2014 στο Υπουργείο Αγροτικής Ανάπτυξης, συνοδευόμενο από τοπογραφικά διαγράμματα, προκειμένου να παραχωρηθεί για είκοσι πέντε έτη, με δυνατότητα παράτασης κατ’ ανώτατο όριο τα δέκα έτη.

Η τότε ηγεσία του Υπουργείου Αγροτικής Ανάπτυξης δεν ανταποκρίθηκε στο αίτημα του Οργανισμού Κοινωνικής Προστασίας και Παιδείας του Δήμου Κέρκυρας. Φέτος, στις 29 Φεβρουαρίου 2016, το Διοικητικό Συμβούλιο του Οργανισμού Κοινωνικής Προστασίας και Παιδείας Δήμου Κέρκυρας αποφάσισε ομόφωνα να ζητήσει από το Υπουργείο Αγροτικής Ανάπτυξης και Τροφίμων να του παραχωρήσει το κτήριο εμβαδού εκατόν ενενήντα οκτώ τετραγωνικών μέτρων, στο οποίο στεγάζεται ο Δ’ Δημοτικός Παιδικός Σταθμός.

Με βάση τα παραπάνω, θα ήθελα να σας ρωτήσω: Σε ποιες ενέργειες προτίθεστε να προβείτε, ώστε να καταστεί δυνατή η παραχώρηση του κτηρίου στο οποίο στεγάζεται ο Δ’ Δημοτικός Παιδικός Σταθμός Κέρκυρας για είκοσι πέντε έτη, με δυνατότητα παράτασης κατ’ ανώτατο όριο τα δέκα έτη;

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Όπως πολύ καλά γνωρίζετε, αγαπητή συνάδελφε, στις προτεραιότητες της Κυβέρνησης και του Υπουργείου Αγροτικής Ανάπτυξης είναι να βρίσκεται κοντά στα προβλήματα των τοπικών κοινωνιών και βεβαίως, με πράξεις να αποδεικνύει ότι το κοινωνικό πρόσωπο καθίσταται αναγκαίο να υπηρετηθεί.

Στο πλαίσιο, λοιπόν, αυτό δεν θα μπορούσαμε να αδιαφορήσουμε στο πάγιο και πραγματικά χρόνιο αίτημα του Δήμου Κέρκυρας, για την παραχώρηση της χρήσης τμήματος των εγκαταστάσεων του ΕΛΓΟ «ΔΗΜΗΤΡΑ» για τη στέγαση του Δ΄ Παιδικού Σταθμού.

Υπήρξε μια καθυστέρηση, γιατί αυτήν την ώρα βρισκόμαστε σε μια διαδικασία καταγραφής. Ήδη, όμως, ο ΕΛΓΟ «ΔΗΜΗΤΡΑ» και η Διεύθυνση Διαχείρισης Ακίνητης Περιουσίας του Υπουργείου έχουν αξιολογήσει θετικά το αίτημα. Απομένει η δική μου υπογραφή, που θα είναι θετική και άμεση, για τον απλούστατο λόγο το ότι η συγκεκριμένη παραχώρηση υπηρετεί αυτά, που στην αρχή σας προανέφερα.

Θέλω, όμως, να ξεκαθαρίσω ένα πράγμα: Όλες οι παραχωρήσεις που έχουν σχέση με τις χρήσεις αυτών των ακινήτων θα παρακολουθούνται αν αξιοποιούνται με τους όρους της παραχώρησης. Γι’ αυτό, λοιπόν, και με αφορμή την ερώτησή σας, επιτρέψτε μου να αναφερθώ σ’ έναν νέο οργανισμό που ιδρύσαμε, ένα νέο νομικό πρόσωπο στο Υπουργείο Αγροτικής Ανάπτυξης, τον Οργανισμό Διαχείρισης Ακινήτων Γαιών και Εξοπλισμών, γνωστό ως ΟΔΙΑΓΕ, ο οποίος βεβαίως είναι υπό τον έλεγχο του δημοσίου, αλλά θα αξιοποιεί τόσο τα ακίνητα, όσο και την αγροτική γη, που κατά κυριότητα ανήκουν στον Υπουργείο Αγροτικής Ανάπτυξης για την προώθηση της αγροτικής δραστηριότητας και βεβαίως, για την στήριξη κοινωνικών αναγκών στην επαρχία.

Αυτήν την ώρα, εμείς είμαστε σε μια συνεργασία, τόσο με τον οργανισμό, όσο και με τη σχετική διεύθυνση και καταγράφουμε τα ακίνητα του Υπουργείου και ιδιαίτερα την αγροτική γη.

Στη δευτερολογία μου θα σας πω περισσότερα για το συγκεκριμένο κομμάτι.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα εννιά μαθήτριες και μαθητές και τρεις συνοδοί εκπαιδευτικοί από το 6ο Γυμνάσιο Χαϊδαρίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ πολύ για την απάντησή σας και τη βούληση να επιλύσετε άμεσα αυτό το χρόνιο ζήτημα. Ο Δ΄ Παιδικός Δημοτικός Σταθμός Κέρκυρας, που φιλοξενεί πενήντα νήπια ανά σχολικό έτος, βάσει κοινωνικών και οικονομικών κριτηρίων, θα αντιμετώπιζε πραγματικά μείζον πρόβλημα στη διαδικασία έκδοσης, άδειας ίδρυσης και λειτουργίας του στο μέλλον.

Ως γνωστόν, με το άρθρο 43 του ν.4369/2016 για το Εθνικό Μητρώο Επιτελικών Στελεχών Δημόσιας Διοίκησης ρυθμίστηκε η παράταση της αδειοδότησης των παιδικών και βρεφονηπιακών σταθμών, που λειτουργούν ως νομικά πρόσωπα δημοσίου δικαίου των δήμων ή ως υπηρεσία αυτών έως τις 31 Δεκεμβρίου 2016. Η παράταση αυτή δόθηκε με δεδομένο ότι η θέση άδειας ίδρυσης και λειτουργίας υπέχει συστατική πράξη του νομικού προσώπου δημοσίου δικαίου ή οργανισμός εσωτερικής υπηρεσίας του δήμου.

Μετά τη λήξη της παράτασης, ωστόσο, στις 31 Δεκεμβρίου 2016, ο Δ΄ Δημοτικός Παιδικός Σταθμός Κέρκυρας θα καλείτο ενδεχομένως να συμμετάσχει σε μια διαδικασία αδειοδότησης, χωρίς αποδεδειγμένα να έχει στη διάθεσή του το κτήριο, στο οποίο στεγάζεται.

Η ηγεσία του Υπουργείου Αγροτικής Ανάπτυξης το 2014 επί κυβέρνησης Σαμαρά έδειξε πλήρη απροθυμία να επιλύσει το ζήτημα της παραχώρησης του κτηρίου, αδιαφορώντας και για τα πρόσθετα προβλήματα που δημιουργούνται.

Σήμερα, λοιπόν, η παραχώρηση του κτηρίου, στο οποίο στεγάζεται ο Δ’ Παιδικός Σταθμός για είκοσι πέντε έτη, με δυνατότητα παράτασης για δέκα έτη από το Υπουργείο Αγροτικής Ανάπτυξης και Τροφίμων στον Οργανισμό Κοινωνικής Προστασίας και Παιδείας του Δήμου Κέρκυρας, αναδεικνύει, για μια ακόμη φορά, την κοινωνική ευαισθησία που χαρακτηρίζει την παρούσα Κυβέρνηση, αλλά και την προσήλωσή της στην επίλυση πρακτικών μεν, σημαντικών δε ζητημάτων, που άπτονται της καθημερινότητας των πολιτών.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Βάκη.

Παρακαλώ, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ένας από τους μεγάλους στόχους του Υπουργείου μας είναι η προστασία της δημόσιας ακίνητης περιουσίας, καθώς και η καλύτερη αξιοποίησή της, πάντα μέσα από διαδικασίες διαφανείς και προς όφελος των Ελλήνων αγροτών και των τοπικών κοινωνιών.

Έχουν ήδη καταγραφεί ένα εκατομμύριο οκτακόσιες χιλιάδες στρέμματα αγροτικής γης και εκατοντάδες κτίσματα σε όλη τη χώρα. Δεν γνωρίζουμε ακόμη την έκταση των καταπατημένων, γιατί δεν έχει ολοκληρωθεί η διαδικασία κτηματογράφησης. Γι’ αυτό προχωράμε με γοργούς ρυθμούς σε διαδικασίες ανάκτησης της δημόσιας περιουσίας, η οποία τα προηγούμενα χρόνια παραχωρήθηκε κατά κυριότητα χαριστικά -μιλάμε στην κυριολεξία για 150 έως 170 ευρώ το στρέμμα- σε ιδιώτες για χρήσεις γης που δεν προάγουν την ανάπτυξη του αγροτικού χώρου και χωρίς να τηρούνται οι νόμιμες διατάξεις και διαδικασίες.

Ήδη βρίσκονται στο γραφείο μου προς υπογραφή δεκαεπτά αποφάσεις ανάκλησης παραχωρήσεων για εκτάσεις που παραχωρήθηκαν –το επαναλαμβάνω- κατά κυριότητα από το 2003 ως το 2008, με τριυπουργικές μάλιστα αποφάσεις.

Και οι δεκαεπτά παραχωρούμενες εκτάσεις, από πέντε έως πενήντα στρέμματα, δεν δόθηκαν με σκοπό την αξιοποίησή τους για γεωργική χρήση, αλλά για την ίδρυση -ακούστε το- ξενοδοχειακών μονάδων, με μόνη τη δήλωση των «ημετέρων» ενδιαφερόμενων ότι θα προβούν σε ανέγερση ξενώνων και ξενοδοχείων, χωρίς οποιαδήποτε άλλη εγγύηση, όπως ο νόμος του 1929 -κατ’ επίκληση του οποίου έγινε η παραχώρηση- προέβλεπε.

Χαρακτηριστικό δε, των δεκαεπτά αυτών περιπτώσεων είναι ότι σε καμμία απ’ αυτές δεν πραγματοποιήθηκε ο σκοπός της παραχώρησης, παρ’ότι μεσολάβησαν από οκτώ έως δεκατρία χρόνια από το έτος της παραχώρησης.

Απορία, επίσης, προκαλεί γιατί η πρώην ηγεσία του Υπουργείου δεν προχώρησε τα προηγούμενα χρόνια σε ανάκληση των αποφάσεων παραχώρησης, εφ’ όσον είχε ήδη παρέλθει η πενταετία για να πραγματοποιηθεί ο σκοπός της παραχώρησης.

Από τις προαναφερόμενες δεκαεπτά περιπτώσεις παραχωρήσεων, των οποίων τις ανακλήσεις άμεσα θα υπογράψω, δώδεκα αφορούν τον Νομό Δράμας, συνολικής έκτασης εκατόν εβδομήντα επτά στρεμμάτων, δύο αφορούν τον Νομό Ξάνθης, συνολικής έκτασης εβδομήντα στρεμμάτων, μία αφορά τον Νομό Σερρών, έκτασης τεσσεράμισι στρεμμάτων, μία τον Νομό Καστοριάς, έκτασης τεσσεράμισι στρεμμάτων, και μια αφορά τον Νομό Πέλλας, έκτασης τεσσάρων στρεμμάτων.

Άμεσα και κατόπιν εντολής μου η αρμόδια υπηρεσία θα ελέγξει εάν έχει πραγματοποιηθεί ο σκοπός της παραχώρησης σε εκτάσεις που έχουν παραχωρηθεί κατά κυριότητα σε όλη την επικράτεια. Όπου εντοπίζονται περιπτώσεις ανάλογες με τις προαναφερόμενες, θα ανακαλούνται άμεσα και η διαχείριση των εκτάσεων θα επιστρέψει στο Υπουργείο, προκειμένου να αξιοποιηθούν σύμφωνα με αυτά που προβλέπονται για την ανάπτυξη του αγροτικού χώρου.

Όπως φαίνεται, αγαπητή συνάδελφε, θα χρειαστεί να επανέλθουμε για το συγκεκριμένο θέμα.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην τρίτη με αριθμό 51/7-10-2016 επίκαιρη ερώτηση δεύτερου κύκλου του Βουλευτή Πέλλας του Λαϊκού Συνδέσμου-Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, σχετικά με τη μη καταβολή αποζημιώσεων των ροδακινοπαραγωγών του Δ΄ διαμερίσματος του Νομού Πέλλας και της ευρύτερης περιοχής από το ρωσικό εμπάργκο.

Παρακαλώ, κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, πρόσφατα ο υφιστάμενος Αναπληρωτής Υπουργός Αγροτικής Ανάπτυξης και Τροφίμων, ο κ. Μπόλαρης, είχε επισκεφθεί την περιοχή μας και συγκεκριμένα τον Δήμο Σκύδρας. Κατά την επίσκεψή του αυτή, είχε ενημερωθεί από τον Πρόεδρο του Αγροτικού Συλλόγου Ριζού, από τον Κελεσίδη Κωνσταντίνο, από τον Πρόεδρο του Αγροτικού Συνεταιρισμού Ριζού, τον κ. Φαντίδη Βασίλειο και από τον Πρόεδρο του δημοτικού διαμερίσματος Ριζού, τον κ. Φαντίδη Χαράλαμπο, σε σχέση με το πρόβλημα που είχε προκύψει από τη μη καταβολή των αποζημιώσεων των ροδακινοπαραγωγών του δημοτικού διαμερίσματος Ριζού, αλλά και κάποιων κατοίκων των γύρω περιοχών, εξαιτίας ενός προβλήματος στο λογισμικό του ΟΠΕΚΕΠΕ. Εφόσον επιλύθηκε, όμως, αυτό το πρόβλημα, όπως τους ενημέρωσαν, η καταβολή της αποζημίωσης ήταν θέμα χρόνου.

Παρ’ όλο, όμως, που έχουν περάσει δύο χρόνια, κύριε Υπουργέ, από τότε που πληρώθηκαν οι υπόλοιποι παραγωγοί, παραμένουν απλήρωτοι οι ροδακινοπαραγωγοί του συγκεκριμένου δημοτικού διαμερίσματος. Η αποζημίωση στο σύνολο που είχε καταβληθεί τότε στους ροδακινοπαραγωγούς ήταν του ύψους των 33 εκατομμυρίων ευρώ μέσω της Τράπεζας Πειραιώς. Κατεβλήθησαν τα 31 εκατομμύρια απ’ αυτά, ενώ τα 2 εκατομμύρια προορίζονταν για τυχόν λάθη, όπως το συγκεκριμένο, που θα προέκυπταν.

Αξιοσημείωτη είναι η πληροφόρηση, απ’ ότι μας έχουν καταγγείλει οι συγκεκριμένοι κύριοι, ότι το αρμόδιο Υπουργείο ανέφερε ότι η καταβληθείσα αποζημίωση στο σύνολό της ήταν παράνομη. Ως εκ τούτου, εγείρονται ερωτήματα για τους λόγους που αυτή δεν έχει καταβληθεί στους παραγωγούς του συγκεκριμένου δημοτικού διαμερίσματος.

Ερωτάσθε, κύριε Υπουργέ, πρώτον, γιατί εξαντλήθηκε η νομιμότητα μόνο σε αυτούς, δεύτερον, εάν θα παρέμβετε ώστε να αποκατασταθεί η κατάφορη αδικία που έχει γίνει επιλεκτικά στους ροδακινοπαραγωγούς του δημοτικού διαμερίσματος Ριζού και κάποιων κατοίκων των γύρω περιοχών, όπως σας προανέφερα, και, τρίτον, εάν υφίστανται, τελικά, τα 2 εκατομμύρια ευρώ, τα οποία θα διατίθονταν για τέτοια τυχόν λάθη.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Οι πληρωμές των 33 εκατομμυρίων που αναφέρετε δεν έχουν σχέση με τις πληρωμές για το ρωσικό εμπάργκο, για το οποίο πληρώθηκαν σε όλη τη χώρα το 2015, 11,8 εκατομμύρια ευρώ και το 2016, 19,6 εκατομμύρια από κοινοτικούς πόρους –το τονίζω- με διαδικασίες που προβλέπονται και από τον σχετικό κανονισμό της Ευρωπαϊκής Ένωσης, αλλά και από την εθνική νομοθεσία.

Στη διαδικασία που ακολουθήθηκε γι’ αυτές τις πληρωμές –επαναλαμβάνω τις πληρωμές που έχουν σχέση με το εμπάργκο- δεν εμφανίζεται η περιφερειακή ενότητα Πέλλας και ο λόγος είναι ότι δεν είχε τις προϋποθέσεις που απαιτούνταν, αλλά και γιατί οι συγκεκριμένοι παραγωγοί δεν είχαν ασφαλίσει στον ΕΛΓΑ τις αντίστοιχες δενδρώδεις καλλιέργειές τους. Αυτά έχω να πω όσον αφορά τις πληρωμές του ρωσικού εμπάργκου.

Υπήρξαν και άλλες πληρωμές και ίσως με αυτές τις έχετε λίγο μπερδέψει. Οι πληρωμές, λοιπόν, αυτές που αναφέρετε αφορούν χρήματα που πιστώθηκαν στους λογαριασμούς αγροτών, κατά κύριο λόγο Πέλλας και Ημαθίας, την Παρασκευή το μεσημέρι 23 Ιανουαρίου του 2015, κύριε Πρόεδρε, και πληρώνονταν μέχρι το πρωί, που άνοιξαν οι κάλπες των εθνικών εκλογών της 25ης Ιανουαρίου του 2015. Αυτές είναι οι πληρωμές.

Είναι, μάλιστα, χαρακτηριστικό ότι ο τότε Υπουργός Αγροτικής Ανάπτυξης, με δελτίο τύπου, ανέλαβε ατομικά την ευθύνη για τις πληρωμές αυτές, για τις οποίες δήλωσε ότι είναι νόμιμες, διαφανείς και απολύτως συμβατές με τους ισχύοντες κοινοτικούς κανονισμούς, όταν, μάλιστα, δεν τήρησε ούτε τη στοιχειώδη προϋπόθεση της σύνταξης του σχετικού φακέλου από τις υπηρεσίες.

Συνολικά στον νομό Πέλλας έλαβαν ενίσχυση πέντε χιλιάδες διακόσιοι εξήντα πέντε παραγωγοί, που δραστηριοποιούνταν στην καλλιέργεια επιτραπέζιων ροδάκινων και νεκταρινιών ύψους 12,5 εκατομμυρίων ευρώ, που αναλογεί στο 38% του συνολικά καταβληθέντος ποσού σε όλη την Ελλάδα.

Παράπονα και ενστάσεις επί της πληρωμής υπήρξε από παραγωγούς και ήταν οι συγκεκριμένοι, που είχαν δηλώσει στην αίτηση ενιαίας ενίσχυσης δένδρα νεαρής ηλικίας, προκειμένου να μην πληρώσουν μεγάλα ποσά ως ασφάλιστρα στον ΕΛΓΑ

Τα συγκεκριμένα αιτήματα απορρίφθηκαν και ο σχετικός φάκελος έχει κλείσει. Σας είπα ότι σε αυτή την κατηγορία ανήκουν οι συγκεκριμένοι παραγωγοί. Όμως, από τη φετινή χρονιά, επειδή και αυτοί οργανώθηκαν, μπήκαν σε συγκεκριμένο επισιτιστικό πρόγραμμα που εφαρμόζει αυτή την ώρα το Υπουργείο Αγροτικής Ανάπτυξης και θα ωφεληθούν από τις πληρωμές που έχουν σχέση με το ρωσικό εμπάργκο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σαχινίδη, έχετε ξανά τον λόγο.

**ΙΩΑΝΝΗΣ ΣΑΧΙΝΙΔΗΣ:** Κύριε Υπουργέ, το ποσό που σας ανέφερα δεν το έχω βγάλει από το μυαλό μου. Θα καταθέσω στα Πρακτικά την επιστολή που έχω παραλάβει και εγώ, η οποία μάλιστα κοινοποιείται σε όλους τους Βουλευτές του νομού Πέλλας και στον ίδιο τον κύριο Υφυπουργό, για τα χρήματα που σας ανέφερα πριν.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ μας είπατε, κύριε Υπουργέ, για το σύνολο των ροδακινοπαραγωγών του νομού Πέλλας. Η ερώτησή μου ήταν συγκεκριμένη. Εδώ μιλάμε σχεδόν για το σύνολο των κατοίκων ενός συγκεκριμένου χωριού.

Ξέρω ότι δεν γνωρίζετε το συγκεκριμένο χωριό, εγώ όμως κατάγομαι από την περιοχή. Μιλάμε για ένα κεφαλοχώρι. Είναι δυνατόν, βάσει αυτού που είπατε, ότι έχουν δηλώσει μικρά δέντρα, το 80% των παραγωγών αυτού του χωριού να έχει κάνει ψευδείς δηλώσεις; Μάλιστα, στον ΟΠΕΚΕΠΕ τους είχε ζητηθεί να καταθέσουν εκ νέου τα Ε9, ούτως ώστε να αποζημιωθούν.

Και θα σας θυμίσω, κύριε Υπουργέ, μια συζήτηση που είχαμε στην Επιτροπή Παραγωγής και Εμπορίου, όπου υποθετικά, εάν θυμάστε -το θέμα συζήτησης ήταν ξανά οι αποζημιώσεις για το πακέτο Χατζηγάκη- σας είχα ρωτήσει υποθετικά, τι γίνεται στην περίπτωση που τα χρήματα για το ρωσικό εμπάργκο δεν είχαν δοθεί νομίμως, όπως αναφέρατε, επειδή πράγματι είχαν καταβληθεί δύο ημέρες πριν από τις εκλογές.

Ο τότε Υπουργός Αγροτικής Ανάπτυξης, ο κ. Καρασμάνης, ενώ έλειπε από την αίθουσα, ήρθε τρέχοντας, επειδή τον ενημέρωσαν οι υπόλοιποι Βουλευτές της Νέας Δημοκρατίας, πήρε τον λόγο και μάλιστα είπε ότι δόθηκαν νόμιμα.

Στην επιστολή που σας έχω καταθέσει καταγγέλλεται και από τον Πρόεδρο του Αγροτικού Συνεταιρισμού και από τον Πρόεδρο του Αγροτικού Συλλόγου και από τον Πρόεδρο του Δημοτικού Διαμερίσματος Ριζού ότι το Υπουργείο σας ισχυρίσθηκε ότι δόθηκαν παράνομα αυτά τα χρήματα, κάτι το οποίο κατ’ ουσίαν το επιβεβαιώσατε και εσείς ο ίδιος.

Τι θα συμβεί σε αυτή την περίπτωση; Η ερώτησή μου είναι συγκεκριμένη: Θα εξαιρεθούν συγκεκριμένοι κάτοικοι ή θα την πληρώσουν όλοι οι ροδακινοπαραγωγοί της Πέλλας, όπως και της Ημαθίας; Είναι κάτι πολύ βασικό. Πάντως, οποιαδήποτε και εάν είναι η απόφασή σας, βγάλτε από το μυαλό σας την περίπτωση να επιστρέψουν οι αγρότες χρήματα τα οποία τους έχουν καταβληθεί.

Επίσης, κύριε Υπουργέ, θα ήθελα να μας ενημερώσετε για το εάν υπάρχει περίπτωση να πληρωθούν οι παραγωγοί για τα περσινά ροδάκινα. Γιατί, εάν θυμάστε καλά, στο τέλος της συνεδρίασης της επιτροπής σάς το είχα ρωτήσει και αυτό, ότι οι πληροφορίες μας λένε ότι η Ιταλία, η Ισπανία και η Πορτογαλία έχουν πάρει ήδη και για το περσινό εμπάργκο 30% και η απάντησή σας, εάν θυμάστε καλά, ήταν ότι το παλεύετε. Και εγώ σας είχα πει, επειδή είμαστε καλοί στην πάλη, πείτε μας να σας βοηθήσουμε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Επαναλαμβάνω ότι οι πληρωμές που έχουν σχέση με το ρωσικό εμπάργκο, που περιλαμβάνονται στη σχετική κατάσταση που θα καταθέσω, αναφέρονται σε πάρα πολλές περιφερειακές ενότητες σε όλη την Ελλάδα. Δεν υπάρχει ούτε μία πληρωμή στο νομό Πέλλας.

(Στο σημείο αυτό ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, καταθέτει για τα Πρακτικά την προαναφερθείσα κατάσταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά σε αυτές τις πληρωμές που συζητάτε, σας είπα ότι είναι οι πληρωμές που έγιναν το βράδυ της παραμονής των εκλογών του 2015. Μάλιστα, ήταν τόσο επιλεκτικές αυτές οι πληρωμές και εκτός νομοθετικού πλαισίου, που έφεραν και ενδοκυβερνητικό εμφύλιο.

Είναι γνωστή η οργίλη αντίδραση του τότε Αναπληρωτή Υπουργού Αγροτικής Ανάπτυξης και Τροφίμων, του κ. Κουκουλόπουλου, ο οποίος κατήγγειλε τον κ. Καρασμάνη για λαϊκισμό, παλαιοκομματισμό και επιλεκτική διαχείριση του δημόσιου χρήματος με γνώμονα –ακούστε το!- τη διάσωση της πολιτικής του καριέρας, φτάνοντας μάλιστα μέχρι το σημείο να τον κατηγορεί ότι με αυτές του τις ενέργειες έβλαψε τους πολίτες και τη χώρα.

Δεν τα λέγαμε εμείς αυτά. Είναι δηλώσεις του κ. Κουκουλόπουλου. Και εάν ανατρέξετε ειδικά στα αγροτικά blogs εκείνης της περιόδου, το Agronews.gr, agrotipos.com κ.λπ., θα δείτε ότι όλα αυτά αναφέρονται αναλυτικά.

Άρα λοιπόν, αυτές οι συγκεκριμένες πληρωμές αποτέλεσαν ένα μεγάλο σκάνδαλο παραμονές εκλογών, το οποίο, βεβαίως, ενέχει και παράτυπες, παράνομες διαδικασίες.

Σχετικά με την πληρωμή που σας είπα, έχει κλείσει ο φάκελος στην προκειμένη περίπτωση. Όσον αφορά τους αγρότες, τους παραγωγούς, ήδη σας είπα ότι τους έχουμε βάλει σε ένα επισιτιστικό πρόγραμμα και βεβαίως και αυτοί από εδώ και πέρα μέσα από την οργανωμένη δομή -διότι όλες αυτές οι πληρωμές περνούν μέσα από οργανωμένες δομές- θα απολαμβάνουν αυτά που οι συνάδελφοί τους αγρότες στην περιοχή παίρνουν.

**ΙΩΑΝΝΗΣ ΣΑΧΙΝΙΔΗΣ:** Κύριε Υπουργέ, παραδεχθήκατε ένα σκάνδαλο. Έχει πάει ο φάκελος στον εισαγγελέα;

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην έβδομη με αριθμό 16/3-10-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστάσιου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με τη στήριξη και την ανάπτυξη της σηροτροφίας στο Σουφλί.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η περιοχή του Σουφλίου έχει αποτελέσει κέντρο μεταξοπαραγωγής διεθνούς εμβέλειας. Η παραδοσιακή τέχνη από τους σηροτρόφους της Προύσας και το μεράκι των κατοίκων του Σουφλίου μετέτρεψαν τον κάμπο τους σε έναν απέραντο μορεώνα τόσο από τη μία πλευρά του ποταμού όσο και από την απέναντι, που δυστυχώς συμπεριελήφθη στην τουρκική επικράτεια, που ήταν και η πραγματική της ενδοχώρα.

Η παγκόσμια φήμη του μεταξιού του Σουφλίου προπολεμικά βασίστηκε στην τέχνη και την εργατικότητα των κατοίκων του, αλλά και στις ιδανικές συνθήκες της περιοχής.

Πράγματι, σε μια προσπάθεια αναβίωσης στη δεκαετία του 1980 της σηροτροφίας στην περιοχή, ειδικοί από την Κίνα επί της σηροτροφίας επιβεβαίωσαν την καταλληλότητα του εδάφους, του κλίματος, αλλά και του εξαιρετικού μορεώνα του κεντρικού Έβρου. Μάλιστα, κοντά στα δέντρα ποικιλίας «Προύσας» φυτεύτηκαν και δένδρα κατάλληλης κινεζικής ποικιλίας, ενώ νέες και πιο σύγχρονες μέθοδοι σηροτροφίας μεταλαμπαδεύτηκαν σε ορισμένους από τους κατοίκους.

Οι επιδοτήσεις της Ευρωπαϊκής Ένωσης αποτέλεσαν σημαντικό κίνητρο για την αναβίωση της σηροτροφίας και της ενασχόλησης με αυτή περισσότερων σηροτρόφων, όμως, η διάρθρωσή τους δεν επέφερε το μέγιστο δυνατό αποτέλεσμα.

Σήμερα υπάρχει ακόμα ικανός αριθμός επαγγελματιών στο Σουφλί, αλλά δεν έχουν βρει πρόσφορο έδαφος. Καθολικό είναι το αίτημα για επαναπροσδιορισμό του τρόπου στήριξης της σηροτροφίας μέσω των επιδοτήσεων της Ευρωπαϊκής Ένωσης και λοιπών χρηματοδοτικών εργαλείων, έτσι ώστε να συνεχιστεί η βιωσιμότητα των σημερινών σηροτροφιών, αλλά να δοθεί πλέον έμφαση στην αναπτυξιακή διάσταση της εν λόγω δραστηριότητας και να γίνει εκμετάλλευση των πολλαπλασιαστικών οφελών της.

Βασικό ζήτημα παραμένει η μεγιστοποίηση, αλλά και η καθετοποίηση της παραγωγής μέσα από τη μεταποίηση του βασικού προϊόντος, ώστε όσο το δυνατό μεγαλύτερο μέρος από την προστιθέμενη αξία του μεταξιού να μπορεί να παραμένει στο Σουφλί. Η αρχική μεταποίηση μπορεί να μετατραπεί σταδιακά σε παραγωγή τελικών προϊόντων υψηλής ποιότητας, εξωστρεφούς χαρακτήρα, τα οποία θα καταστήσουν το Σουφλί brand name διεθνούς βεληνεκούς.

Με βάση τα παραπάνω, ερωτάσθε, πρωτίστως, εάν σκοπεύετε να προχωρήσετε στη βελτίωση και αναδιάρθρωση των προγραμμάτων ενίσχυσης της σηροτροφίας, έτσι ώστε να προωθηθεί και η καθετοποίηση της παραγωγής και η πλήρης εκμετάλλευση του προϊόντος των σηροτρόφων.

Επιπλέον, ερωτάσθε τι άλλα μέτρα και δράσεις πρόκειται να λάβετε για τη στήριξη και προώθηση του μεταξιού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Δημοσχάκη.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, να συμφωνήσω μαζί σας ότι η ανάπτυξη του κλάδου της σηροτροφίας μπορεί να δώσει στον αγροτικό πληθυσμό, ειδικά των ορεινών και μειονεκτικών περιοχών, μια δραστηριότητα η οποία θα στηρίξει και το οικογενειακό τους εισόδημα, γιατί στη χώρα μας πραγματικά επικρατούν ιδανικές κλιματολογικές συνθήκες που ευνοούν τη δυνατότητα τριών εκτροφών μεταξοσκώληκα κατά τη διάρκεια του έτους -εαρινή, θερινή, φθινοπωρινή- και βεβαίως, αυτό σημαίνει και δυναμική ανάπτυξη στον συγκεκριμένο κλάδο.

Επιπλέον, η τεχνογνωσία του εργατικού δυναμικού, ιδιαίτερα στη συγκεκριμένη περιοχή, διασφαλίζει και την παραγωγή κουκουλιών υψηλής ποιότητας και απόδοσης, που σημαίνει εξαιρετικής ποιότητας μετάξι, που μπορεί να είναι ανταγωνιστικό και σε διεθνείς αγορές, ιδιαίτερα στις χώρες της Ασίας, από τις οποίες και εισάγεται.

Οι πληρωμές που έχουν πραγματοποιηθεί από τον ΟΠΕΚΕΠΕ για το έτος 2015 ανέρχονται σε 637 χιλιάδες ευρώ. Έχουν δοθεί σε εξήντα τέσσερις δικαιούχους. Σαράντα τρεις είναι οι δικαιούχοι από τον Έβρο, με ενίσχυση 290 χιλιάδων ευρώ.

Εμείς με υπουργική απόφαση, η οποία καθόριζε τις λεπτομέρειες χορήγησης συνδεδεμένης ενίσχυσης στον τομέα στης σηροτροφίας για το χρονικό διάστημα 2015–2020, έχουμε προβλέψει ένα ποσό 4,7 εκατομμύρια ευρώ. Η χρηματοδότηση αυτή προέρχεται από πόρους του άρθρου 53 του κανονισμού και βεβαίως δίνεται με συγκεκριμένες προϋποθέσεις, πώς θα προμηθεύονται τον μεταξόσπορο, τι θα περιέχει το κάθε κουτί, πόσα τουλάχιστον αυγά μεταξοσκώληκα. Είναι οι διαδικασίες τις τεχνικές λεπτομέρειες των οποίων θα τις μάθουν όσοι ενδιαφέρονται.

Αυτό που θέλω να σας πω κλείνοντας την παρέμβασή μου είναι ότι ήδη και η Γενική Γραμματεία Βιομηχανίας συντάσσει στοχευμένη μελέτη για την εξειδίκευση συγκεκριμένου σχεδίου δράσης για την ανάπτυξη της σηροτροφίας στη χώρα μας και ιδιαίτερα για τη συγκεκριμένη περιοχή.

**ΠΡΟΕΔΡΟΣ (Δημήτριος Κρεμαστινός):** Κύριε Δημοσχάκη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, το θέμα είναι να περάσουμε από τα λόγια στις πράξεις.

Μιλήσατε για χρηματοδότηση όλων αυτών των ανθρώπων που ασχολούνται με τον πρωτογενή τομέα. Πόσα από αυτά τα προϊόντα τα οποία έβγαλαν οι παραγωγοί μας έχουν μετατραπεί σε προϊόντα δευτερογενούς και τριτογενούς τομέα; Το γνωρίζετε; Εμείς εδώ έχουμε το έλλειμμά μας. Το έλλειμμά μας είναι ότι δεν μπορούμε να παράγουμε προϊόντα δευτερογενούς και τριτογενούς τομέα.

Η περιοχή του Σουφλίου σάς προσφέρει πεδίον δόξης λαμπρόν και νομίζω ότι θα πρέπει να σκύψετε πάνω στο πρόβλημα, διότι διαπιστώνω ότι δεν έχετε σκύψει τόσο εσείς, όσο και οι συνεργάτες σας.

Τον μήνα Ιούνιο παρέδωσα στον Αναπληρωτή Υπουργό Ανάπτυξης το παρόν σημείωμα, προκειμένου να προετοιμαστεί με τους επιτελείς και τους συνεργάτες του και προκειμένου να μεταβώ σε ώρα και σε ημέρα προγραμματισμένη από τον ίδιο και να μας ενημερώσει, πρώτον για τις δασώσεις των γαιών, δεύτερον για την ανάπτυξη μεταξοπαραγωγής στον Έβρο, τρίτον για τα στατιστικά στοιχεία αναφορικά με τις ζωονόσους και τέταρτον για τους βαμβακοκαλλιεργητές.

Αν πήρατε εσείς τηλέφωνο, πήρα και εγώ. Αυτή είναι η συμπεριφορά του Υπουργού απέναντι σε έναν Βουλευτή. Φαντάζομαι ποια θα είναι απέναντι στους πολίτες.

Από την άλλη πλευρά, το ζήτημα είναι να προχωρήσετε άμεσα σε στοχευμένες παρεμβάσεις για τη στήριξη της σηροτροφίας. Οι παρεμβάσεις σας αυτές πρέπει να γίνουν και στον πρωτογενή και στον δευτερογενή τομέα. Υπάρχουν τα κτήρια, υπάρχουν οι υποδομές, υπάρχουν τα υφαντήρια, υπάρχουν τα αναπηνιστήρια. Νομίζω ότι θα πρέπει μέσα από έναν σχεδιασμό ακόμα και να επιστρατεύσετε και το τοπικό πανεπιστήμιο, το Δημοκρίτειο Πανεπιστήμιο. Έχει εξαίρετους επιστήμονες και μπορεί να σας φανούν χρήσιμοι. Μάλιστα προς αυτήν την κατεύθυνση κινείται ο ομιλών, διότι έχουμε σοβαρότατα προβλήματα από τα αλλεπάλληλα πλημμυρικά φαινόμενα στον Έβρο και στους παραποτάμους του, με αποτέλεσμα να μην μπορούμε να καλλιεργήσουμε αυτές τις παραγωγές που είναι απαραίτητες για την περιοχή μας.

Νομίζω, κύριε Υπουργέ, ότι πρέπει να σκύψετε πάνω στα προβλήματα του Έβρου. Μπορεί ο Έβρος να είναι πολύ μακριά, όπως λέτε ορισμένοι εδώ στην Αθήνα, αλλά τα προβλήματα θα μας πνίξουν όλους.

 Επίσης, θα ήθελα, πέρα από αυτό που σας λέω, να τονίσω ότι έχετε μεγάλη δυνατότητα να αξιοποιήσετε το Σουφλί.

Κύριε Πρόεδρε, θέλω να υπογραμμίσω –και για τα Πρακτικά της Βουλής- ότι στο πλαίσιο αναπτυξιακών νόμων, δεκαοκτώ επιχειρηματίες του Σουφλίου πήραν τα δάνεια τα οποία προβλέπονται. Και οι δεκαοκτώ επιχειρήσεις εδώ και δεκαετίες είναι εν ζωή. Αυτοί είναι οι νοικοκυραίοι του Σουφλίου και έτσι πρέπει να τους συμπεριφερθείτε.

Θα ήθελα, με την ευκαιρία που είστε εδώ, στα υπουργικά έδρανα, να κοιτάξετε το θέμα των κτηνιάτρων του Έβρου και ιδιαίτερα της Ορεστιάδας. Έχει μείνει ένας. Δεν φτάνει ούτε για να επιβλέψει στα σφαγεία.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε Δημοσχάκη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ολοκληρώνω, κύριε Πρόεδρε.

Επίσης, ένα σοβαρό θέμα που θα ήθελα να προσέξετε, είναι το εξής: Ξεκίνησε ήδη η λειτουργία του εργοστασίου ζάχαρης Ορεστιάδας. Οι προσλήψεις από τη λεγόμενη εταιρεία έγιναν με νόμιμο τρόπο; Προσλήφθηκαν αυτοί που ήταν απαραίτητοι για το εργοστάσιο, προκειμένου να λειτουργήσει; Η πρόσληψη όλων αυτών πού έγινε;

Θα θέλαμε να μας ενημερώσετε, κύριε Υπουργέ. Νομίζω ότι έχετε την ευαισθησία και θα τα ερευνήσετε και θα δώσετε λύσεις στα προβλήματά μας.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά σχετικό έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, καταλαβαίνω την αγωνία σας για ένα σωρό θέματα που θέσατε. Αυτή την ώρα όμως έχουμε μία συγκεκριμένη κοινοβουλευτική ερώτηση και σ’ αυτήν θα σας απαντήσω.

Λέτε να αφήσουμε τα λόγια και να προχωρήσουμε σε πράξεις. Μα, αυτό κάνουμε. Σας είπα προηγουμένως ότι συνδέσαμε τη σηροτροφία με τις συνδεδεμένες ενισχύσεις και για τα επόμενα πέντε χρόνια. Εξασφαλίσαμε 4,7 εκατομμύρια.

Έχουμε μπροστά μας ένα πρόγραμμα αγροτικής ανάπτυξης που έχει συγκεκριμένο μέτρο, η δράση 4-2-1, η οποία έχει ως βασικό στόχο τη μεταποίηση και την εμπορία των αγροτικών προϊόντων. Μέσα σ’ αυτή τη δράση θα εντάξουμε οπωσδήποτε και τα ζητήματα που έχουν σχέση με τη σηροτροφία, δεδομένου ότι, όπως και εσείς, και εμείς αναγνωρίζουμε ότι η ελληνική παραγωγή έχει όλες τις δυνατότητες και τις προϋποθέσεις, ακόμα και να ανταγωνιστεί διεθνώς.

Άρα, λοιπόν, όταν έχουμε ένα πρόγραμμα που λέει ότι μπορούμε μέχρι ένα κόστος επένδυσης των 10 εκατομμυρίων ευρώ, ιδιαίτερα για την περιοχή Ανατολικής Μακεδονίας και Θράκης, όπου το ποσοστό της ενίσχυσης ξεπερνάει το 50% των επιλέξιμων δαπανών, ιδού πεδίον δόξης λαμπρόν όλοι μαζί –κι εσείς και εμείς- να μπορέσουμε μέσα στο συγκεκριμένο επιχειρησιακό πρόγραμμα να εντάξουμε δραστηριότητες.

Έχουμε τα χρήματα, έχουμε τη διάθεση, υπάρχει και ο κόσμος, άρα ποια καλύτερη περίοδος να κάνουμε πράξη αυτά που λέμε; Θέλουμε τη συνεργασία σας. Πραγματικά, ειδικά το κομμάτι της σηροτροφίας είναι ένα κομμάτι που έχει συνδεθεί με μία συγκεκριμένη περιοχή και είναι καιρός, υπάρχουν δηλαδή οι δυνατότητες, να αναπτυχθεί.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Προχωρούμε στην τέταρτη με αριθμό 58/10-10-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το «πάγωμα» των ληξιπρόθεσμων οφειλών σε ΟΑΕΕ και ΕΤΑΑ.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, κατά την παρουσία του στις 10 Σεπτεμβρίου στη Διεθνή Έκθεση Θεσσαλονίκης ο Πρωθυπουργός προέβη σε δύο βασικές εξαγγελίες. Η μία αφορούσε τη θεσμοθέτηση του ακατάσχετου επιχειρηματικού λογαριασμού για τη διευκόλυνση των επιχειρήσεων που βιώνουν τα δύσκολα και η δεύτερη αφορούσε το «πάγωμα» των ληξιπρόθεσμων οφειλών, αυτοαπασχολουμένων και επαγγελματιών προς τον ΟΑΕΕ και το ΕΤΑΑ.

Θα συζητήσουμε, βεβαίως, σήμερα τη δεύτερη που αφορά το αντικείμενό σας, αν και η θεσμοθέτηση του ακατάσχετου επιχειρηματικού λογαριασμού θα διευκολύνει τη διαχείριση κυρίως των ασφαλιστικών εισφορών, προκειμένου να καταβάλλονται και των αμοιβών των εργαζομένων, που είναι αντικείμενο του Υπουργείου σας και πρέπει να συνηγορήσετε προς το Υπουργείο Οικονομικών, κατά την άποψή μου, προς το σκοπό αυτό.

Ας έλθουμε τώρα στο θέμα των ληξιπρόθεσμων οφειλών. Είχαμε μια συζήτηση εδώ, στη Βουλή, με αφορμή επίκαιρη ερώτηση για τη δυνατότητα επαναφοράς των εκατό δόσεων. Δεν δόθηκαν συγκεκριμένες απαντήσεις για το θέμα των ληξιπρόθεσμων οφειλών. Θέλω λοιπόν να ρωτήσω συγκεκριμένα, όπως ακριβώς είναι γραμμένα στην επίκαιρη ερώτηση, τα εξής:

Εντάσσονται ναι ή όχι στη δέσμευση του Πρωθυπουργού οι ληξιπρόθεσμες οφειλές που έχουν προκύψει μέχρι σήμερα και θα προκύψουν και το επόμενο διάστημα από απώλεια της ρύθμισης των εκατό δόσεων για τα ταμεία ΟΑΕΕ ΚΑΙ ΕΤΑΑ; Διότι όσοι δεν μπήκαν ούτως ή άλλως θεωρώ ότι εντάσσονται.

Το δεύτερο ερώτημα είναι το εξής: Από πότε θα ξεκινήσει να ισχύει αυτό το «πάγωμα», ούτως ώστε να μπορούν να αξιοποιήσουν το βελτιωτικό, πράγματι, μέτρο της ασφαλιστικής ενημερότητας επιχειρήσεις που μέχρι σήμερα δεν είχαν αυτή τη δυνατότητα; Πότε θα είναι σε θέση το Υπουργείο, η Κυβέρνηση να ανακοινώσει ημερομηνίες και συγκεκριμένα πράγματα. Έχει παρέλθει ήδη πάνω από ένας μήνας και για αυτή την κατηγορία των επιχειρήσεων είναι πάρα πολύ σημαντικός. Παρ’ ότι είναι ένας μόνο μήνας, είναι πάρα πολύ μεγάλο διάστημα, γιατί πλησιάζει η 31-12-2016. Με αυτή την έννοια το λέω.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσει ο Υφυπουργός, ο κ. Πετρόπουλος.

Παρακαλώ, κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Σας είχα πει στην προηγούμενη συζήτησή μας -απάντησή μου σε ίδια επίκαιρη ερώτησή σας- κύριε Κεγκέρογλου, ότι επεξεργαζόμαστε ένα πλήρες σύστημα που προσεγγίζει με έναν πραγματικά αξιόπιστο τρόπο τις δυνατότητες των ασφαλισμένων να καταβάλλουν οφειλές στα ασφαλιστικά ταμεία. Σας είπα ότι, όταν τελειώσει αυτή η επεξεργασία, θα δοθεί στη γνώση και των ασφαλισμένων ο μηχανισμός προκειμένου να τον αξιοποιήσουν.

Οι οφειλές είναι πάρα πολύ μεγάλες. Στον ΟΑΕΕ πρέπει να πω ότι περίπου διακόσιες ενενήντα έξι χιλιάδες ασφαλισμένοι δεν πληρώνουν εισφορές, τετρακόσιες τέσσερις χιλιάδες περίπου είναι αυτοί που πληρώνουν και ένας μεγάλος αριθμός έχει ήδη εδώ και καιρό απενταχθεί πλήρως, σταματώντας τις δραστηριότητές του.

Είναι μια εκρηκτική εικόνα. Έχω μιλήσει πάρα πολλές φορές για το πρόβλημα αυτό και είναι ο λόγος για τον οποίο ο Πρωθυπουργός εξήγγειλε αυτό το μέτρο του «παγώματος» των οφειλών. Εννοείται ότι το «πάγωμα» αφορά όσους οφείλουν. Το έχω δηλώσει ξανά, γιατί γίνονται πολλές φορές συνειδητές διαστρεβλώσεις από μερίδα ανθρώπων που θέλουν να εμφανίζουν με δημοσιεύματα τα πράγματα με άλλον τρόπο από ό,τι εμείς δηλώνουμε.

Χαρακτηριστικό παράδειγμα είναι σημερινό πρωτοσέλιδο που λέει «Φέρτε πίσω τις συντάξεις που σας δώσαμε». Τεράστιος, πηχυαίος τίτλος, όλη η σελίδα: «Φέρτε πίσω τις συντάξεις που σας δώσαμε» και από το πρωί με έχουν τρελάνει οι δημοσιογράφοι να πω τι είναι εκείνο που θα προκύψει ξαφνικά, όταν εγώ φέτος τον Φεβρουάριο, ως Υφυπουργός, έβγαλα εγκύκλιο, ώστε να δίνουν στις συντάξεις με τον παλιό τρόπο υπολογιζόμενες συνταξιοδοτικές παροχές, διότι είχαν φτάσει στο σημείο πάρα πολλοί να μην παίρνουν ούτε ένα ευρώ. Αυτό με τον παλιό τρόπο.

Ξαφνικά, βρίσκει ο ευφάνταστος δημοσιογράφος, που επιδίδεται σε αυτόν τον ρόλο, ότι δεν θα παίρνουν τη σύνταξή τους οι άνθρωποι όπως ακριβώς τη δίνουμε, γιατί θα αναγκαστούν να την επιστρέψουν. Τίποτα ψευδέστερον!

Γι’ αυτό αναγκάζομαι μερικές φορές να επεκτείνω την απάντησή μου για να αποφεύγονται τέτοιου είδους δόλιες αναφορές από μερίδα κάποιων που είναι ταγμένοι να χαλκεύουν στοιχεία, φτιάχνοντας νούμερα από το μυαλό τους.

Το ερώτημά σας, όμως, επειδή καταλαβαίνω ότι εκδηλώνεται με ένα ενδιαφέρον πάρα πολλών ασφαλισμένων να δουν τι θα γίνει με τις οφειλές τους, έχει αυτή την απάντηση, όπως είπα πριν. Όσοι έχουν ληξιπρόθεσμες υποχρεώσεις προς τους φορείς και δεν έχουν εξυπηρετηθεί, τονίζω ξανά αυτό που είχα πει -και εσείς, επίσης, είχατε τονίσει- ότι δεν θα είναι καλό όσοι είναι στις ρυθμίσεις των εκατό δόσεων να μπουν στον πειρασμό να σταματήσουν να πληρώνουν, γιατί θα χάσουν τις ωφέλειες. Όλοι θα είναι με αυτή την εξαγγελία καλυμμένοι και θα έχουμε αυτή τη δυνατότητα με το νέο σύστημα ρύθμισης και των οφειλών να διευκολύνουμε αυτόν τον κόσμο με «πάγωμα» όλων των οφειλών από 1-1-2017.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, έχετε και πάλι τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ήδη ανέφερε τα στοιχεία ο κύριος Υπουργός γι’ αυτούς οι οποίοι συνεχίζουν να εξυπηρετούν και να καταβάλλουν τις ασφαλιστικές εισφορές και βεβαίως, για αυτούς που δεν τις καταβάλλουν και που είναι ή δεν είναι σε ρύθμιση.

Είναι μεγάλο το πρόβλημα και νομίζω ότι χρειάζεται χρονοδιάγραμμα. Εάν καθυστερήσετε να εκδώσετε τις αποφάσεις σας για τον συγκεκριμένο τρόπο με τον οποίο θα ρυθμιστεί και θα εφαρμοστεί η εξαγγελία του Πρωθυπουργού για το πάγωμα των ληξιπρόθεσμων οφειλών, αυτό το οποίο προβλέπω είναι ότι θα αυξηθεί κατακόρυφα το επόμενο διάστημα ο αριθμός αυτών που δεν θα εξυπηρετούνται, όχι κατ’ ανάγκην λόγω αδυναμίας.

Επομένως, είναι επείγον να βγει αυτή η απόφαση για να μην έχουμε αυτήν την αρνητική εξέλιξη. Νομίζω ότι το κατανοείτε αυτό το οποίο σας λέω. Είναι μια πρόβλεψη για αρνητική εξέλιξη. Προφανώς δεν είναι επιθυμία κανενός, ούτε της Κυβέρνησης ούτε της Βουλής ούτε προφανώς και των ίδιων των συνταξιούχων που πρέπει να πάρουν συντάξεις.

Με την ευκαιρία που μίλησα για τις συντάξεις, το δημοσίευμα που λέτε –εγώ δεν το είδα σήμερα- ενέχει τον κίνδυνο να είναι αβάσιμο και για έναν άλλο λόγο, τον οποίο δεν είπατε. Από 13 Μαΐου και μετά δεν έχουν εκδοθεί κανονικές συντάξεις. Τι συντάξεις έχουν πάρει οι άνθρωποι από τις 13 Μαΐου; Μπορεί να έχουν πάρει προκαταβολή. Όμως, από τις 13 Μαΐου και μετά δεν έχει πάρει κανένας συνταξιούχος κανονική σύνταξη. Επομένως, τι λεφτά τους ζητάτε πίσω; Με αυτήν την έννοια μπορεί να είναι αβάσιμο.

Όμως, για να το ξεχωρίσουμε, θα ήθελα να επιμείνω για το χρονοδιάγραμμα. Θέλω να μου πείτε ένα θα είστε έτοιμοι μέχρι το τέλος του Οκτωβρίου, το τέλος του Νοέμβρη ή το τέλος του Δεκέμβρη. Σε κάθε περίπτωση, αυτό πρέπει να γίνει μέχρι τότε για να έχουμε τον τρόπο υλοποίησης της δέσμευσης του Πρωθυπουργού. Δεν είναι δυνατόν αυτό να μείνει στον αέρα. Δεν είναι δυνατόν να αιωρείται ο τρόπος εφαρμογής και, άρα, ο κάθε ασφαλισμένος και υπόχρεος να ερμηνεύσει την εξαγγελία όπως θέλει ή όπως νομίζει, κάτι που σημαίνει ότι θα προβεί σε ενέργειες οι οποίες μπορεί να μην του βγουν σε καλό.

Όμως, αυτό το περιθώριο δεν πρέπει να το αφήσετε εσείς με την έγκαιρη έκδοση απόφασης ή νομοθετικής ρύθμισης. Κατ’ αρχάς χρειάζεται νομοθετική ρύθμιση; Δεν μας είπατε. Θα έρθει εδώ στη Βουλή; Αν είναι έτσι, γιατί δεν στέλνετε ένα προσχέδιο στην επιτροπή ώστε να εκφράσουμε την άποψή μας και να το δούμε όσο το δυνατόν συντομότερα; Είναι αντικείμενο διαπραγμάτευσης με τους θεσμούς; Αυτό είναι ένα άλλο ερώτημα. Δεν λέω, βέβαια, αν την έκανε την ερώτηση κάποιος άλλος σε μια άλλη περίοδο. Εκεί μπορεί να έλεγε άλλα πράγματα, όπως «Περιμένετε την έγκριση των τάδε και τάδε…», χρησιμοποιώντας και άλλους τέτοιους χαρακτηρισμούς.

Εγώ ρωτώ το εξής: Είναι αντικείμενο διαπραγμάτευσης με τους θεσμούς; Κύριε Υπουργέ, σας παρακαλώ πολύ, περιμένουμε συγκεκριμένες απαντήσεις.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ελπίζω ότι η επόμενη φορά που θα ρωτάτε θα είναι μετά την έκδοση των αποφάσεών μας και των νομοθετικών ρυθμίσεων που θα χρειαστούν. Μη με ξανακαλέσετε για τα ίδια πράγματα γιατί πρέπει να δουλέψουμε για να γίνει αυτό το οποίο έχουμε εξαγγείλει και θέλει πάρα πολλή δουλειά.

Κύριε Κεγκέρογλου, αντιλαμβάνεστε κι εσείς ότι θέλει δουλειά για να κωδικοποιήσεις και να συστηματοποιήσεις τις οφειλές με έναν τρόπο που ένα πληροφοριακό σύστημα θα επεξεργάζεται τη δέσμη των πληροφοριών ώστε να βλέπει ποιο είναι το προφίλ του οφειλέτη για να μην στραγγαλίζεται. Αυτήν την περίοδο που έχει διανυθεί από το 2010 μέχρι τώρα, ο καθένας ήταν στη μέγγενη αυτής της πίεσης της εξόφλησης χρεών αδυνατώντας να τα εξοφλήσει και κανείς δεν λάμβανε υπ’ όψιν του τι πραγματικά μπορεί να κάνει. Έτρεχαν πάρα πολλοί υπάλληλοι, δικηγόροι, ένας μηχανισμός ολόκληρος κυνηγώντας το ανείσπρακτο και το αδύνατο να εισπραχθεί με έναν τρόπο οριζόντιο.

Αυτό, λοιπόν, είναι που αντιμετωπίζουμε και αυτό θέλει πάρα πολλή δουλειά. Θέλουμε να το δούμε μέσα από την εμπειρία αντίστοιχων περιπτώσεων. Το βλέπουμε ήδη. Έχουμε δουλέψει ήδη πάρα πολύ σ’ αυτό, αλλά δεν είναι κάτι που το τελειώνεις μέσα σε ένα σύντομο χρονικό διάστημα ενός μήνα.

Είναι βέβαιο πάντως ότι πριν εφαρμοστεί η εξαγγελία του «παγώματος», όλο αυτό θα το έχουμε ολοκληρώσει. Δουλεύουμε πάρα πολύ και με πολλούς επιστήμονες για να το πετύχουμε αυτό. Είμαι βέβαιος ότι είναι κάτι το οποίο θα το υποστηρίξετε νομοθετικά, αν χρειαστεί και θα το ψηφίσετε.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι επισκέπτες από το Κέντρο Ημέρας Ψυχικής Υγιεινής Πειραιά και από τον Σύλλογο Γονέων Υποστηριζόμενης Διαβίωσης «Το Πέταγμα» στην Αγία Παρασκευή Αττικής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και προχωρούμε στην ένατη με αριθμό 3/3-10-2016 επίκαιρη ερώτηση δεύτερου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Υποδομών, Μεταφορών και Δικτύων, σχετικά με την ακύρωση δημοπράτησης του δρόμου Πατρών-Πύργου.

Στην ερώτηση θα απαντήσει ο Υπουργός κ. Σπίρτζης.

Ορίστε, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, έρχομαι σήμερα εδώ ως Αχαιός Βουλευτής να συμμεριστώ μαζί σας, όπως και με τους συμπολίτες μου, τις ανησυχίες που έχουμε σε όλη την Αχαΐα, αλλά και όλη τη Δυτική Ελλάδα, την Πελοπόννησο και τις Ιόνιες Νήσους για τον πολύπαθο δρόμο της Πατρών-Πύργου.

Τα διάφορα χρονοδιαγράμματα που ανακοίνωσε η Κυβέρνηση για την ολοκλήρωση των δημοπρασιών –και όχι μόνο- δυστυχώς δεν επαληθεύτηκαν. Επαληθεύτηκαν όμως οι φόβοι μας.

Κύριε Υπουργέ, δεν ήρθαμε εδώ για να απολογηθούμε, όπως είχατε ζητήσει τον Ιούνιο του 2016, ενώπιον όλων των παραγωγικών φορέων της αυτοδιοίκησης και των συλλογικοτήτων μέσω των οποίων εκφράζαμε της ανησυχίες μας για την ολοκλήρωση του έργου. Δεν θα απολογηθούμε που σαν πολίτες εκφράζαμε τις ενστάσεις μας, σχετικά με την τμηματοποίηση της Πατρών-Πύργου.

Η αναβολή της τέταρτης δημοπράτησης –που σημειωτέον, σύμφωνα με το πρώτο σας χρονοδιάγραμμα, έπρεπε και οι οκτώ να έχουν ολοκληρωθεί μέχρι το καλοκαίρι του 2016- μας βάζει σε σκέψεις για την ολοκλήρωση του έργου. Και, αλήθεια, θα θέλαμε να μάθουμε αν είναι το τελευταίο χρονοδιάγραμμα, αν είναι οριστικό ή αν μπορεί και να αλλάξει ξανά.

Οι συμπολίτες μου και εγώ νιώθουμε ότι κολυμπάμε σε βαθιά νερά με τον χρόνο να σφίγγει ασφυκτικά. Καταλαβαίνετε ότι ένας δρόμος αξίας 435 εκατομμυρίων δεν μπορεί να χρηματοδοτηθεί από το Ταμείο Δημοσίων Επενδύσεων, που όλα κι όλα έχει 700 εκατομμύρια.

Επομένως, το 2021 γίνεται ο τερματικός σταθμός, δηλαδή δεν έχει παραπέρα. Είμαστε στο τώρα ή στο ποτέ, με το «ποτέ» να μας κλείνει το μάτι.

Και για να είμαι πιο συγκεκριμένος, ας δούμε ποια είναι τα δεδομένα που έχουμε αυτήν τη στιγμή. Έχει αναδειχθεί μειοδότης –κατά περίεργη σύμπτωση ένας και για τις τρεις δημοπρατήσεις- με πολύ υψηλές εκπτώσεις, χωρίς να υπάρχουν νομικές συμβάσεις για τα δημοπρατηθέντα κομμάτια.

Επίσης, θα ήθελα να επισημάνω και την αγωνία μου για τις μεγάλες εκπτώσεις και για το κατά πόσον θα μπορέσουν να ολοκληρωθούν τα έργα. Η εμπειρία έχει δείξει ότι συνήθως αυτές βολεύουν τον εργολάβο και όχι το έργο. Δεν θέλω να επεκταθώ σ’ αυτό, αλλά μακάρι στο μέλλον να διαψευστώ.

Όμως, έχουμε ακόμα πέντε διαγωνισμούς που πρέπει να ολοκληρωθούν μέχρι το τέλος του χρόνου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα για λίγο την ανοχή σας.

Σύμφωνα με το τελευταίο χρονοδιάγραμμα, πότε θα γίνει ο καθένας από αυτούς τους διαγωνισμούς; Ποιο είναι το χρονοδιάγραμμα του καθενός και ελαχιστοποιήσαμε την πιθανότητα να βρούμε ξανά εμπόδια στην πορεία εξέλιξης;

Και μια και μιλάμε για εμπόδια, ξέρετε καλά ότι υπάρχουν σε εκκρεμότητα οκτώ μεγάλες δικαστικές διαμάχες από απαλλοτριώσεις, όπως φυσικά και ό,τι άλλο μπορεί να προκύψει σε σχέση με τους αρχαιολογικούς χώρους που θα επιφέρουν επιπλέον χρονοκαθυστέρηση. Όμως, ο Γολγοθάς δεν σταματάει εδώ, γιατί μετά το Ελεγκτικό Συνέδριο θα πρέπει να αποφασίσει για τους μειοδότες και να ανάψει ή όχι το πράσινο φως.

Και δεν φτάνουν όλα τα παραπάνω, αλλά ξεχνάμε και έναν άλλον παράγοντα, ο οποίος ελπίζω να μην αποβεί και μοιραίος. Πρέπει να ετοιμαστεί ο φάκελος μεγάλου έργου προς την Ευρωπαϊκή Ένωση. Και κάπου εδώ ξεκινά το μέτρημα: τέσσερις μήνες για να μάθουμε αν το έργο θα εγκριθεί από τα αρμόδια όργανα, τέσσερις μήνες τουλάχιστον για να γίνει η περιβαλλοντική μελέτη και η μελέτη κόστους-οφέλους.

Και εδώ υπάρχει ένα μεγάλο ερωτηματικό: Πόσο βέβαιοι είμαστε ότι το έργο θα πάρει θετική έγκριση από την Ευρωπαϊκή Ένωση, όταν ο φάκελος μεγάλου έργου ο οποίος ετοιμάζεται προβλέπει, απ’ ό,τι ξέρουμε, ένα ενιαίο έργο –αυτός ο φάκελος θα πάει στην Ευρωπαϊκή Ένωση-, ενώ στην πραγματικότητα το έργο είναι τμηματοποιημένο.

(Στο σημείο αυτό κτυπάει επαναληπτικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω. Άλλωστε, είμαστε οι τελευταίοι.

Κύριε Υπουργέ, υπάρχει δυσπιστία που ξεκινάει από τον μέχρι τώρα γνωστό μειοδότη. Και με όλα αυτά που έχουμε ζήσει τελευταία, ανησυχούμε αν θα βρει ακόμα και τα χρήματα για τις εγγυητικές καλής εκτέλεσης.

Κλείνοντας, λοιπόν, σας ρωτώ τα εξής: Σχετικά δημοσιεύματα κάνουν λόγο ότι τον Οκτώβρη θα ήταν έτοιμος ο μεγάλος φάκελος έργου. Μάλιστα, το έργο έχει ανατεθεί στο ΥΠΟΜΕΔΙ. Σε τι στάδιο είναι, λοιπόν; Πότε θα ολοκληρωθεί; Πότε θα κατατεθεί στην Ευρωπαϊκή Ένωση; Ποιο είναι το ακριβές χρονοδιάγραμμα για τις υπόλοιπες δημοπρατήσεις; Θα δεσμευτείτε ότι αυτήν τη φορά θα το τηρήσετε;

Επίσης, θα ήθελα να σας ρωτήσω αν θα προβείτε σε κάποια νομοθετική ρύθμιση σε σχέση με τον ν.4412/2016, ο οποίος έχει παγώσει όλες τις δημόσιες συμβάσεις και δεν μπορεί να προχωρήσει τίποτα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Και μιας που είμαστε οι τελευταίοι, εάν συμφωνεί ο κ. Φωτήλας, να έχουμε λίγο χρόνο παραπάνω για να δοθούν οι απαραίτητες απαντήσεις.

Αξιότιμε συνάδελφε, θα σας απαντήσω σε μία μία τις ερωτήσεις σας.

Η πρώτη είναι ότι με ρωτάτε για ποιους λόγους αναβλήθηκε ο τέταρτος διαγωνισμός και ποια είναι η νέα ημερομηνία, το σχετικό χρονοδιάγραμμα. Υπάρχουν τρεις εκδοχές: Η πρώτη εκδοχή είναι της Υπηρεσίας. Θα σας την διαβιβάσω, θα την καταθέσω μετά και επειδή έχω να καταθέσω πολλά, θα σας τα δώσω στο τέλος όλα μαζί. Η δεύτερη εκδοχή είναι των δηλώσεων που έχει κάνει το κόμμα σας και εσείς σε σχέση με το συγκεκριμένο έργο. Και η τρίτη εκδοχή είναι του πολιτικού στησίματος που η Νέα Δημοκρατία, το ΠΑΣΟΚ και δυστυχώς, και το δικό σας κόμμα συμμετέχει μαζί με τους αγαπημένους γνωστούς εκδότες και καναλάρχες.

Θα σας αναφέρω, λοιπόν, ότι ο συγκεκριμένος διαγωνισμός οδηγήθηκε σε αναβολή γιατί το Τεχνικό Επιμελητήριο δεν όρισε ως όφειλε εμπρόθεσμα εκπρόσωπο στην επιτροπή διαγωνισμού.

Θα σας καταθέσω στα Πρακτικά όλη τη σχετική αλληλογραφία, τις προσκλήσεις από το Υπουργείο, τον ορισμό εκπροσώπων των φορέων ΣΑΤΕ, ΠΕΔΜΕΔΕ, ΠΕΣΕΔΕ, ΚΕΔΕ, τα απαντητικά τους έγγραφα. Προκύπτει ότι όλοι οι φορείς είχαν ορίσει εκπροσώπους μέχρι τις 30 Αυγούστου. Το Τεχνικό Επιμελητήριο όρισε στις 27 Σεπτεμβρίου, την ημέρα του διαγωνισμού δηλαδή, στις 5 η ώρα το απόγευμα.

Επίσης, θα σας καταθέσω και το έγγραφο του Τεχνικού Επιμελητηρίου και την αλληλογραφία με το Τεχνικό Επιμελητήριο, διότι το βράδυ της 26ης Σεπτεμβρίου βγάλαμε δελτίο Τύπου για να ενημερώσουμε για την αναβολή του διαγωνισμού. Μας απάντησε το Τεχνικό Επιμελητήριο ότι μπορούσαμε να ορίσουμε κάποιον άλλο από πίνακα. Και απάντησε και η Υπηρεσία σε αυτό, ότι ουδέποτε η αρμόδια υπηρεσία έχει προχωρήσει στο να βάλει άλλον εκπρόσωπό λόγω της ιδιαιτερότητας των επιτροπών διαγωνισμού.

Επομένως, μάλλον είναι λίγο παράξενο να σταλεί εκπρόσωπος του ΤΕΕ μετά το δελτίο Τύπου για αναβολή λόγω του ότι δεν είχε στείλει εκπρόσωπο. Αυτή είναι η πρώτη εκδοχή.

Αυτή είναι η πρώτη εκδοχή. Και βέβαια, τα λέει η Υπηρεσία πολύ καλά, θα σας παρακαλούσα να ρίξετε μια ματιά στην απάντηση της, για όλο το ιστορικό του έργου.

Εγώ θέλω να ξεχωρίσω μερικά πράγματα. Κατ’ αρχάς, να σας προβληματίσει, αν κάναμε τον διαγωνισμό χωρίς τον εκπρόσωπο του TEE τι θα λεγόταν. Σκεφτείτε να μη βάζαμε τον εκπρόσωπο του ΤΕΕ και να έδινε πάλι η εταιρεία, που έχει μειοδοτήσει στα προηγούμενα και να ήταν πάλι μειοδότρια, τι θα λεγόταν.

Όμως, το ξεπερνάμε αυτό. Πάμε στον φάκελο μεγάλου έργου. Και μετά θα πάμε στη δεύτερη και στην τρίτη εκδοχή. Φάκελος μεγάλου έργου και μελέτη κόστους-οφέλους έπρεπε να έχει γίνει. Το έργο ήταν ενταγμένο στην ενιαία παραχώρηση Πάτρα-Πύργος, Αθήνα-Κόρινθος, δεν υπήρχε. Ξέρετε ότι στην αναθεώρηση στην προηγούμενη Κυβέρνηση βγήκε εκτός. Έγινε δημοπράτηση του έργου. Όχι ο φάκελος μεγάλου έργου δεν έχει γίνει, αλλά ούτε μελέτη κόστους- οφέλους! Και πώς να γίνει; Με 0% έκπτωση, όπως έγινε η «Ολύμπια» ή είναι πραγματική έκταση έκπτωση, όπως γίνεται σήμερα; Πώς να γίνει, με πλασματικές ποσότητες, που κάποιοι διαγωνιζόμενοι θα τις ήξεραν και κάποιοι όχι, ή με πραγματικές, όπως σήμερα; Πώς θα γινόταν η μελέτη κόστους-οφέλους;

Πώς θα πάει ο φάκελος μεγάλου έργου στις υπηρεσίες της Ευρωπαϊκής Ένωσης και θα πούμε «μας κοστίζει τόσο»; Με τι ποσό, με τον προϋπολογισθέντα πεντακόσια εκατομμύρια, με 0% έκπτωση, με συμμετέχοντες λίγες μόνο εταιρείες, που εκεί κατευθυνόταν το έργο;

Αυτά, λοιπόν, τα γνωρίζει ο τεχνικός κόσμος της χώρας, το πώς γίνονταν τα έργα και ότι –να μην πω βαριά κουβέντα- κατευθυνόντουσαν στις μεγάλες εταιρείες. Τα ξέρετε πάρα πολύ καλά.

Και είναι πολιτική μας επιλογή οι διαγωνισμοί να γίνονται με διαφάνεια και να απευθύνονται σε περισσότερες εταιρείες, ώστε να μπορεί να αυξάνεται ο ανταγωνισμός.

Εκτός από αυτά τα έγγραφα, θα καταθέσω και τις απαντήσεις της Υπηρεσίας στη συνέχεια. Θέλω, όμως, για το ιστορικό να σχολιάσω δύο σημεία που αναφέρει η Υπηρεσία:

Το πρώτο είναι ότι οι οικονομικές προσφορές των διαγωνιζομένων -για να καταλάβουμε όλοι τι λέμε- θα γινόντουσαν με κατ’ αποκοπή τιμές για ομάδες εργασιών, χωρίς το δημόσιο να δεσμεύεται για την ακρίβεια των προμετρήσεων των εργασιών με τον προηγούμενο, ενιαίο διαγωνισμό.

Δεύτερον, λέει η Υπηρεσία: «Το εξ αντικειμένου σαφές πλεονέκτημα των εταιρειών που ήταν μέλη του παραχωρησιούχου και είχαν συμμετάσχει στην εκπόνηση των μελετών και στην κατασκευή μέρους των εργασιών του δημοπρατούμενου έργου, όχι μόνο δεν ελαχιστοποιείτο, αλλά αντίθετα αυξανόταν με το επιλεγέν σύστημα υποβολής προσφορών». Τι λέει, δηλαδή, η Υπηρεσία; Ότι οι εταιρείες που μετέχουν στην κοινοπραξία κατασκευής της «Ολυμπίας Οδού» και συμμετείχαν στις μελέτες είχαν τα δεδομένα, ενώ κάποιοι άλλοι δεν τα είχαν. Και γι’ αυτό το θέμα έχει γίνει ένσταση και από μία από τις λίγες μεγάλες εργοληπτικές εταιρείες που δεν συμμετείχαν.

Λέει και άλλα πολλά ενδιαφέροντα πράγματα η Υπηρεσία. Και καλό θα ήταν, αν ενδιαφέρεται πραγματικά κάποιος, να τα διαβάσει. Λέει, για παράδειγμα, ότι η Ευρωπαϊκή Ένωση δεν θα δεχόταν με 0% έκπτωση τη μελέτη κόστους-οφέλους και τον φάκελο μεγάλου έργου και θα υπολόγιζε μεσοσταθμικά μια άλλη έκπτωση.

Άρα, κύριε Φωτήλα, καλό θα είναι αυτά να τα κοινοποιήσετε και στην τοπική κοινωνία για να ξέρουν όλοι τι πραγματικά γίνεται και τι λέγεται.

Και για να μην τρώω τον χρόνο, θα πω στη δευτερομιλία μου για τη δεύτερη εκδοχή, για τις δηλώσεις του Ποταμιού και του φίλτατου και αγαπητού πραγματικά συναδέλφου που έκανε την επίκαιρη ερώτηση, όπως επίσης και για την τρίτη εκδοχή, που έχει να κάνει με τα κανάλια και πώς τα αντιμετωπίζουμε.

Ευχαριστώ πολύ.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεννιά μαθητές και μαθήτριες και τρεις εκπαιδευτικοί συνοδοί τους από το 99ο Δημοτικό Σχολείο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, με διαβεβαιώσατε ότι θα μου απαντήσετε σε όλα τα ερωτήματα. Ζητήσατε και παραπάνω χρόνο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν πρόλαβα.

**ΙΑΣΟΝΑΣ ΦΩΤΗΛΑΣ:** Θα το κάνετε στη δευτερολογία σας. Μέχρι τώρα δεν μου απαντήσατε σε κανένα ερώτημα ούτε –το βασικότερο- για τα χρονοδιαγράμματα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Γιατί αναβλήθηκε, για ποιο λόγο αναβλήθηκε σας απάντησα. Πιστεύω να σας έπεισα.

**ΙΑΣΟΝΑΣ ΦΩΤΗΛΑΣ:** Αυτό που κατάλαβα είναι ότι φταίνε οι άλλοι, οι κακοί. Αυτή ήταν η απάντηση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν είναι κακοί.

**ΙΑΣΟΝΑΣ ΦΩΤΗΛΑΣ:** Σε αυτό που δεν μου απαντήσατε είναι τι θα κάνετε στο μέλλον, για να μην μπούμε πάλι στο παιχνίδι των κακών και να μπορέσουμε να συνεχίσουμε. Γιατί αν την πατάμε συνέχεια από τους κακούς, έργο δεν θα γίνει.

Νομίζω ότι δεν χρειάζεται να σας υπενθυμίσω τη σημασία του έργου για όλη τη δυτική Ελλάδα. Τα αναπτυξιακά πλεονεκτήματα είναι τεράστια και οι ελπίδες, τις οποίες έχουν εναποθέσει πολίτες και επιχειρήσεις, είναι πάρα πολύ μεγάλες. Το ενδεχόμενο να μην υλοποιηθεί το έργο για μας δεν αποτελεί καν επιλογή. Ποιος θα πίστευε δε ότι αγωνιούμε τώρα για το έργο Πατρών-Πύργου, όταν κανονικά το έργο είναι Πάτρα-Πύργος-Καλό Νερό-Τσακώνα; Το τμήμα Καλό Νερό-Τσακώνα το έχουμε ξεχάσει. Ελπίζω να μην ξεχάσουμε και το τμήμα Πάτρα-Πύργος.

Γι’ αυτό, λοιπόν, θα ήθελα να ακούσω κάτι πιο συγκεκριμένο σε σχέση με τα χρονοδιαγράμματα. Η αλήθεια είναι ότι λοιδορηθήκαμε λίγο-πολύ ως διαπλεκόμενοι όταν μιλήσαμε για την προκήρυξη του έργου ως ενιαίο. Αυτό που δεν καταλαβαίνετε, γιατί δεν έχετε εικόνα της δικής μας πραγματικότητας, είναι ότι και τότε θέλαμε -και τώρα εξακολουθούμε να θέλουμε- να γίνει το έργο. Δεν μας ενδιαφέρει αν θα γίνει σε πέντε, σε δέκα ή σε πενήντα κομμάτια. Εμείς θέλουμε να γίνει το έργο. Οι ανησυχίες μας υπάρχουν γιατί ξέρουμε τα αποτελέσματα της τμηματοποίησης. Τα έχουμε δει τόσο στη μίνι περιμετρική στην Πάτρα όσο και στην Αμβρακία. Στην Αμβρακία μιλάμε για πτωχευμένους εργολάβους και νομικές δεσμεύσεις που δεν αφήνουν τα έργα να ολοκληρωθούν.

Μιλήσατε για μελέτες, κύριε Υπουργέ. Πείτε μας κάτι για τη μελέτη Μιντιλόγλι- Κάτω Αχαΐα, τη νότια χάραξη.

Έχει ολοκληρωθεί; Σε ποια φάση είναι; Μήπως θα έπρεπε να δώσουμε μία τίμια και ειλικρινή απάντηση στην επιτροπή νότιας χάραξης ότι, παιδιά, το έργο ή θα γίνει ως έχει ή δεν θα γίνει έργο; Μήπως δηλαδή θα πρέπει να είμαστε λίγο πιο ειλικρινείς; Θα ήθελα μια ξεκάθαρη απάντηση.

Και πείτε μας τελικά αν το έργο αυτό είναι στις προτεραιότητές σας, γιατί εγώ προσωπικά, με συγχωρείτε κιόλας, βλέπω ότι το μεγαλύτερο ενδιαφέρον σας είναι για την υστεροφημία σας και όχι τόσο για το έργο. Η αλήθεια είναι ότι είχαμε ένα έργο έτοιμο να δημοπρατηθεί τον Μάρτη του 2015 ως ενιαίο, με μελέτες. Η Κυβέρνηση επέλεξε έναν άλλο δρόμο. Δεσμευτείτε προς τους πολίτες της δυτικής Ελλάδας ότι θα υπερβείτε όλα τα προβλήματα και θα ολοκληρώσετε αυτό το τόσο σημαντικό έργο. Και ελπίζουμε να κρατήσετε τον λόγο σας. Δεν μπορούμε να κάνουμε και κάτι άλλο, άλλωστε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Υπουργέ, έχετε και πάλι τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Να δώσω μια σύντομη απάντηση. Είναι στα έγγραφα της Υπηρεσίας. Εγώ, κύριε Φωτήλα, δεν συνηθίζω -το έχω πει πολλές φορές- να δίνω ημερομηνίες ολοκλήρωσης έργων, διαγωνισμών και όλα τα υπόλοιπα. Γιατί; Διότι μέχρι να φτιάξουμε το θεσμικό πλαίσιο -είναι σε διαβούλευση το δεύτερο σχέδιο νόμου για τα δημόσια έργα- και να φτιαχτούν και τα ηλεκτρονικά συστήματα, με το μπάχαλο που έχουμε κληρονομήσει κανένας, ούτε μάγοι δεν μπορούν να δώσουν πραγματικά ρεαλιστικά χρονοδιαγράμματα που θα τηρηθούν. Και αυτό για διάφορους λόγους. Θα το κάνουμε θεσμικά και τότε θα μπορεί ο αρμόδιος Υπουργός να δεσμεύεται και να δίνει πολύ εύκολα τις κατάλληλες απαντήσεις και να είναι κι ενήμεροι όλοι οι πολίτες.

Σύμφωνα, λοιπόν, με την Υπηρεσία, η πέμπτη εργολαβία θα γίνει στα μέσα Νοεμβρίου του 2016 και ο διαγωνισμός της τέταρτης εργολαβίας θα γίνει μόλις η Ενιαία Ανεξάρτητη Αρχή Δημοσίων Συμβάσεων εγκρίνει τα Νέα Πρότυπα Τεύχη. Αυτό είναι σε μια διαδικασία λίγων ημερών, αν δεν έχουν ήδη εγκριθεί από την ΕΑΑΔΗΣΥ.

Και η δέσμευση που παίρνει η Υπηρεσία, γιατί δίνει και για τους υπόλοιπους τρεις διαγωνισμούς, είναι ότι μέχρι τέλος Φεβρουαρίου 2017 θα έχουν γίνει όλες οι δημοπρασίες, τον Μάρτιο θα ολοκληρωθούν και θα σταλεί ο φάκελος και τέλη Απρίλη θα έχουμε υπογραφές συμβάσεων.

**ΙΑΣΟΝΑΣ ΦΩΤΗΛΑΣ:** Ο φάκελος ως ενιαίο έργο θα είναι;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ως ενιαίο έργο θα είναι. Προφανώς ως ενιαίο έργο.

**ΙΑΣΟΝΑΣ ΦΩΤΗΛΑΣ:** Δεν πρέπει δηλαδή να ανησυχούμε για το αν θα έχουμε πρόβλημα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι βέβαια. Με 50% και πάνω εκπτώσεις στην ευρωπαϊκή επιτροπή για τη μελέτη κόστους-οφέλους δεν έχουμε ανησυχία. Θα είχαμε ανησυχία με 0% έκπτωση για να εγκριθεί, με το overbooking που παραλάβαμε, ειδικά στα οδικά έργα.

Όμως, ειλικρινά και λόγω ονόματος και καταβολών πολιτικών μού είστε πολύ συμπαθής, αλλά θα συνεχίσω στη δεύτερη εκδοχή. Κύριε Φωτήλα, αναρωτιέμαι γιατί καταθέσατε την επίκαιρη ερώτηση, όταν το κόμμα σας και εσείς έχετε κάνει συγκεκριμένες δηλώσεις, που θέλω να τις καταθέσω: «Αμίλητος, επίσης, παραμένει ο κ. Σπίρτζης για τον κουμπάρο του κ. Καλογρίτσα, που όχι μόνο του χαρίζει τμηματικά το έργο Πατρών-Πύργου, καθυστερώντας την υλοποίησή του, αλλά δίνει και προκαταβολές περί τα 13 εκατομμύρια, για να μπορέσει ο υιός Καλογρίτσας να βρει τα λεφτά για να πάρει κανάλι. Γιατί αλλιώς πού θα τα έβρισκε τα λεφτά για να πάρει κανάλι;»

Σας ρωτάω: όταν καταθέτετε αυτήν την ερώτηση, που είναι σαφέστατο ότι δεν έχει προχωρήσει καν η ολοκλήρωση, ο φάκελος για να υπογραφεί η σύμβαση αν το Ελεγκτικό Συνέδριο και όλη η άλλη διαδικασία εγκρίνει, πώς θα έπαιρνε λεφτά ο Καλογρίτσας για να πάρει κανάλι; Το ίδιο ισχύει για το άλλο έργο, για το «δωράκι» που λέτε των 13 εκατομμυρίων. Εγώ θα καταθέσω και τις δηλώσεις του Ποταμιού και βεβαίως και του αγαπητού συναδέλφου, καθώς και του εκλεκτού εκδότη του «Βήματος».

Να ολοκληρώσουμε τώρα τη δεύτερη εκδοχή. Τα είπε και η κ. Γεροβασίλη πριν λίγες ημέρες. Δεν μου αρκούν οι χαρακτηρισμοί. Ειλικρινά σας μιλάω, δεν μου αρκούν και γι’ αυτό δεν θα πω τίποτα.

Πάμε στην τρίτη εκδοχή, στο στήσιμο. Δύο μήνες τώρα, κύριε Πρόεδρε, παρακολουθούμε την αγωνία τριών κομμάτων και των καναλαρχών να δημιουργήσουν σκάνδαλο, αλλά τίποτα. Τους προκαλέσαμε για τη «λάσπη» και τον «κιτρινισμό» να φέρουν συγκεκριμένες καταγγελίες να τις πάμε μαζί στον εισαγγελέα. Κάνουν τους κουφούς.

Οπότε επειδή εμείς δεν είμαστε κουφοί και δεν μπορεί να σπιλώσει ούτε την ακεραιότητα ούτε την ηθική μας κανείς -κανείς, όμως!- και επειδή, κύριε Φωτήλα, δεν ανήκετε στα δύο παραδοσιακά κόμματα εδώ της Δημοκρατικής Συμπαράταξης και της Νέας Δημοκρατίας, αλλά δυστυχώς σαν Ποτάμι τους ακολουθείτε, και επειδή δεν είμαστε ίδιοι, δεν μας «κρατάει» κανένας και δεν χρωστάμε σε κανέναν, επιλέγουμε άλλον δρόμο. Και ο δρόμος είναι ο εξής: Πήραμε τις καταγγελίες που έκαναν οι αξιότιμοι συνάδελφοι και το πλήθος των δημοσιευμάτων και των τηλεοπτικών εκπομπών και τα πήγαμε εμείς στην Εισαγγελία Διαφθοράς και τα καταθέσαμε, για να αναδειχθεί και η σκευωρία και τα συκοφαντικά δημοσιεύματα. Αφού δεν το κάνουν τα κόμματα της Αντιπολίτευσης και πετάνε μόνο λάσπη, το κάναμε εμείς. Καταθέσαμε, επίσης, τους φακέλους και των τριών έργων και του τετάρτου με το «δωράκι» δήθεν των 13 εκατομμυρίων στην εισαγγελέα και στους επιθεωρητές δημοσίων έργων. Αυτά θα τα καταθέσω, για να είναι στη Βουλή.

Και θέλω να στείλουμε ένα μήνυμα με την ευκαιρία. Αν θέλετε να το μεταφέρετε κι εσείς στη Νέα Δημοκρατία και στο ΠΑΣΟΚ. Δεν θα κάνουμε πίσω σε τίποτα. Δεν θα κάνουμε πίσω ούτε στα έργα, ούτε στις μεταφορές, ούτε στις συχνότητες, ούτε στους τροφοδότες -δηλαδή αυτά που είπα- χώρους των παλιών μέσων μαζικής ενημέρωσης, που μέχρι τώρα -κακά τα ψέματα- σας έχουν σαν χώρο κανακέψει. Σας παρακαλώ να μεταφέρετε το μήνυμα σε όσους δεν το ακούσουν από το Κανάλι της Βουλής.

Ευχαριστώ πολύ.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις εκπαιδευτικοί συνοδοί τους από το 6ο Γυμνάσιο Χαϊδαρίου.

Η Βουλή, παιδιά, σάς καλωσορίζει!

(Χειροκροτήματα απ’ όλες τις πτέρυγες της Βουλής)

Ήρθατε, όμως, στο τέλος της συνεδρίασης του κοινοβουλευτικού ελέγχου, οπότε βλέπετε τη λήξη της συνεδρίασης.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 11.47΄ λύεται η συνεδρίαση για αύριο, ημέρα Παρασκευή 14 Οκτωβρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**